Ενιαίος αμυντικός χώρος επομένως Ελλάδας-Κύπρου: Αυτό απαιτούν τα καλώς νοούμενα συμφέροντα του Ελληνισμού – ΟΝΗΣΙΛΟΣ\nΟΝΗΣΙΛΟΣ > Ενιαίος αμυντικός χώρος επομένως Ελλάδας-Κύπρου: Αυτό απαιτούν τα καλώς νοούμενα συμφέροντα του Ελληνισμού\nΜπορεί η Αθήνα να πανηγυρίζει με τη συμφωνία που υπέγραψε με τη Ρώμη για τον καθορισμό της ΑΟΖ ανάμεσα στις δύο χώρες, αλλά πρόκειται για μια μικρή ανάσα. Που καθόλου δεν εντυπωσιάζει την Άγκυρα ούτε βάζει φρένο στις ορέξεις της. Υπό τις περιστάσεις η συμφωνία είναι θετική, αλλά όχι και για πανηγυρισμούς. Καθόλου άλλωστε δεν πρέπει να παραβλέπονται τα αδύνατα σημεία της. Με κύριο, που θα έχει συνέπειες και για μελλοντικές συμφωνίες της χώρας για το ίδιο θέμα, αυτό της μείωσης της επήρειας των νησιών για τον καθορισμό της ΑΟΖ. Κατά το ήμισυ των Στροφάδων, κατά τα τρία τέταρτα των Οθωνών. Ήδη οι φιλοκυβερνητικοί αρθρογράφοι προετοιμάζουν την κοινή γνώμη για το μειωμένο ποσοστό επήρειας που θα έχουν η Ρόδος και η Κρήτη σε περίπτωση συμφωνίας με την Αίγυπτο, καλώντας όσους αναπαράγουν χάρτες όπου η Κρήτη θα έχει την ίδια επήρεια στον καθορισμό της ΑΟΖ με το ηπειρωτικό σύνορο της Αιγύπτου να προσγειωθούν. Στο βάθος βέβαια το μήνυμα είναι για την Τουρκία και τη μειωμένη επήρεια που θα έχουν ούτως ή άλλως τα ελληνικά νησιά στον καθορισμό της ΑΟΖ ανάμεσα στις δύο χώρες. Μόνο που στην Άγκυρα έχει ανοίξει τόσο πολύ η όρεξη με τις επιτυχίες που έχει στη Λιβύη, που αρνείται εντελώς την όποια επήρεια στα ελληνικά νησιά. Τα οποία κατά την Τουρκία δεν έχουν ούτε υφαλοκρηπίδα, ούτε ΑΟΖ.\nΕίναι βέβαιο ότι η Αθήνα προσπαθεί με προσφορές εκπτώσεων να δελεάσει την Αίγυπτο για μια συμφωνία το ταχύτερο δυνατό, ως τη μόνη σανίδα σωτηρίας από την τουρκική πίεση που προκύπτει από το τουρκο-λιβυκό μνημόνιο. Μόνο που η Αίγυπτος, για τους δικούς της λόγους, δεν φαίνεται να βιάζεται. Δεν φαίνεται να θέλει να μπλέξει στις ελληνοτουρκικές διαφορές, έστω και αν διάκειται φιλικά σε Ελλάδα και Κύπρο. Άλλωστε η προσφορά της Άγκυρας να οριοθετήσει μαζί της την ΑΟΖ είναι ακόμη πιο δελεαστική από αυτήν της Αθήνας. Διότι επί της ουσίας η Άγκυρα δεν προσφέρει τίποτε δικό της αλλά μια οριοθέτηση σε βάρος της Ελλάδας που θα αφήνει εκτός το Καστελόριζο. Η Αθήνα επειδή βιάζεται, διαπραγματεύεται αυτή τη στιγμή μια μερική οριοθέτηση με την Αίγυπτο που θα καλύπτει μόνο την Κρήτη και τη Ρόδο, αφήνοντας εκτός το Καστελόριζο και τη γραμμή με την Κύπρο. Ακόμη όμως και σε αυτή τη μερική οριοθέτηση η Αίγυπτος διστάζει. Αν όμως προχωρήσει μια τέτοια συμφωνία θα είναι καταστροφική για την Κύπρο. Αλλά ζημιογόνα θα είναι σίγουρα και για την Ελλάδα. Διότι, ναι μεν θα αποδυναμωθεί το τουρκο-λιβυκό σύμφωνο αλλά ταυτόχρονα θα αναγνωριστεί δικαίωμα αρνησικυρίας στην Τουρκία όσον αφορά το Καστελόριζο, η δε Κύπρος θα αφεθεί για άλλη μια φορά στη μοίρα της και στο έλεος των τουρκικών ορέξεων, καθότι κείται μακράν!\nΣτην Αθήνα όμως έχουν ψευδαισθήσεις αν νομίζουν ότι θα αποφύγουν ένα θερμό επεισόδιο με την Τουρκία με τις συνεχείς υποχωρήσεις. Το αντίθετο θα συμβεί. Αν μάλιστα η Τουρκία καταφέρει να φτάσει μέχρι τη Σύρτη στη Λιβύη και στη συνέχεια να θέσει υπό τον έλεγχο της το λιβυκό πετρέλαιο, θα έχει σταθεροποιηθεί ως ένας μεγάλος παίκτης στην περιοχή αλλά και απέναντι στην Ευρώπη και τον υπόλοιπο κόσμο. Βεβαίως οι ισορροπίες τόσο στη Λιβύη όσο και στην ευρύτερη περιοχή είναι ρευστές και κανείς δεν ξέρει πώς θα εξελιχτούν τα πράγματα. Για την ώρα όμως φαίνεται να ευνοούν την τουρκική πλευρά. Ο δε Τραμπ στην τελευταία συνομιλία του με τον Ερντογάν φαίνεται να του έδωσε την αμερικανική στήριξη και τις αμερικανικές ευλογίες για ό,τι κάνει στη Λιβύη. Την ίδια ώρα η Ρωσία και η Αίγυπτος καλούν για έναν συμβιβασμό και έναν ειρηνικό διακανονισμό στον εμφύλιο λιβυκό πόλεμο. Κανείς όμως δεν μπορεί αυτή τη στιγμή να ξέρει ποια είναι τα μακροπρόθεσμα σχέδια της Μόσχας.\nΥπό τις παρούσες συνθήκες, τα καλώς νοούμενα συμφέροντα του Ελληνισμού απαιτούν κοινή στρατηγική ανάσχεσης-αποτροπής από την Αθήνα και τη Λευκωσία. Όμως κάτι τέτοιο δεν φαίνεται να ευνοεί η Αθήνα αλλά ούτε και η Λευκωσία το επιδιώκει. Στην Αθήνα μάλιστα πληθαίνουν οι φωνές από τους παλιούς φίλους του Σημίτη και τώρα κοντά στον Μητσοτάκη (Ροζάκης, Ιωακειμίδης και άλλοι) που συμβουλεύουν να πάει ολοταχώς η Αθήνα στο Διεθνές Δικαστήριο της Χάγης. Μια μεσοβέζικη απόφαση όμως του Δικαστηρίου, που είναι το πιθανότερο, θα οδηγήσει στην πράξη στη συνεκμετάλλευση των πλουτοπαραγωγικών πόρων του Αιγαίου και στην τουρκική συγκυριαρχία σε αυτό, αν όχι κυριαρχία. Ας μη ξεχνούμε ότι οι αποφάσεις του Δικαστηρίου, κάτω από μια διεθνή επιφανειακή δικονομία, είναι πρώτα πολιτικές.\nΗ μεγάλη αυταπάτη που έχουν οι αθηναϊκές ελίτ είναι ότι θα υπερασπιστούν τα ελλαδικά σύνορα αφήνοντας εκτός την Κύπρο και την Ανατολική Μεσόγειο. Και προς αυτή την κατεύθυνση οδηγούν την ελληνική εξωτερική πολιτική. Δεν υπάρχει όμως άλλη λύση για την Αθήνα από την ενιαία αντιμετώπιση της τουρκικής απειλής σε μια αμυντική γραμμή που θα περιλαμβάνει την Ανατολική Μεσόγειο και την Κύπρο. Από κοινού με την Κυπριακή Δημοκρατία. Αλλά η Λευκωσία θα πρέπει να συμβάλει σε αυτό τον ενιαίο σχεδιασμό με κάθε τρόπο, συμπεριλαμβανομένης και της υλικής στήριξής του. Δεν θα πρέπει να αναμένονται όλα από την Αθήνα. Ενιαίος αμυντικός χώρος επομένως Ελλάδας-Κύπρου. Αυτό απαιτούν τα καλώς νοούμενα συμφέροντα του Ελληνισμού. Προπάντων που η Τουρκία αντιμετωπίζει την Κύπρο και την Ελλάδα ως ενιαίο χώρο στους σχεδιασμούς της. Οτιδήποτε άλλο θα αφήσει ακάλυπτη την Κύπρο να περιμένει τις τριήρεις του Κίμωνα και θα οδηγήσει την Ελλάδα, υπό την επήρεια των φοβικών συνδρόμων των αθηναϊκών ελίτ, στην πλήρη νεο-οθωμανική εξάρτηση.


Παιδιά Και Εμβόλια για τον Covid-19 - Hub ΕΚΠΑ\nΠαιδιά Και Εμβόλια για τον Covid-19\nτου Κωνσταντίνου Ν. Συρίγου, Καθηγητή Παθολογίας και Ογκολογίας της Ιατρικής Σχολής του ΕΚΠΑ\nΠερίπου 4 εκατομμύρια παιδιά στις ΗΠΑ έχουν μολυνθεί από τον COVID-19 έως τον Μάιο του 2021 , κι ενώ τα περισσότερα παιδιά είχαν ήπια ή καθόλου συμπτώματα, χιλιάδες νοσηλεύτηκαν και αρκετά από αυτά απεβίωσαν . Οι ιατροί της Γ’ Πανεπιστημιακής Παθολογικής κλινικής του Νοσοκομείου «Η ΣΩΤΗΡΙΑ», ενός από τα νοσοκομεία που δέχτηκε το μεγαλύτερο όγκο ασθενών της πανδημίας και ξεκίνησε τους εμβολιασμούς στην Ελλάδα, με επιβλέποντα τον Καθηγητή κο Συρίγο Κωνσταντίνο, καταγράφει τα νεότερα δεδομένα όπως δημοσιεύονται στο έγκριτο ιατρικό περιοδικό JAMA (Pediatr. 2021; 175 (8): 876. doi: 10.1001/jamapediatrics.2021.1974).\nΤα παιδιά με υποκείμενες καταστάσεις είναι πιο πιθανό να νοσήσουν πιο σοβαρά από COVID-19, όμως ακόμη και υγιή παιδιά μπορεί να νοσήσουν σοβαρά. Τα παιδιά μπορούν να μεταδώσουν τον COVID-19 σε άλλους και μπορούν επίσης να έχουν μακροπρόθεσμες επιπτώσεις που διαρκούν μήνες. Για τους λόγους αυτούς, τα παιδιά πρέπει να προστατεύονται\nαπό τον COVID-19. Εύλογα όμως τα παρακάτω ερωτήματα που χρειάζονται απάντηση:\n1.Ποια εμβόλια είναι διαθέσιμα για τα παιδιά;\nΕπί του παρόντος, 3 εμβόλια έχουν εγκριθεί για ενήλικες στις Ηνωμένες Πολιτείες τα οποία μετά από μελέτες σε δεκάδες χιλιάδες εμβολιασμένα άτομα , αποδείχθηκαν ασφαλή και αποτελεσματικά. Πρόσφατα το εμβόλιο της Pfizer εγκρίθηκε για παιδιά 12 ετών και άνω. Δύο δόσεις αυτού του εμβολίου συνιστάται να δίνονται με διαφορά 3 εβδομάδων. Τα άλλα 2 εμβόλια εγκρίθηκαν στις ΗΠΑ για άτομα 18 ετών και άνω, αλλά αναμένεται να είναι σύντομα διαθέσιμα και για εφήβους.\nΟι μελέτες σε μικρότερα παιδιά ηλικίας 6 μηνών συνεχίζονται και εάν αυτές οι μελέτες αποδείξουν ότι τα εμβόλια είναι ασφαλή και αποτελεσματικά , τότε είναι πολύ πιθανό, αυτά τα εμβόλια , να είναι διαθέσιμα για παιδιά 6 μηνών και άνω μέχρι το τέλος του 2021 ή στις αρχές του 2022.\n2.Είναι ασφαλή για τα παιδιά αυτά τα εμβόλια;\nΤα παιδιά τα οποία έλαβαν το εμβόλιο της Pfizer στις μελέτες είχαν πολύ μικρότερη πιθανότητα να αρρωστήσουν από τον COVID-19. Αν και αυτά τα εμβόλια αναπτύχθηκαν γρήγορα ως απάντηση στην πανδημία του COVID-19, κανένα βήμα που αφορούσε την ασφάλεια τους δεν παραλείφθηκε σε αυτές τις δοκιμές.\nΌπως και οι ενήλικες, τα παιδιά μπορεί να έχουν ανεπιθύμητες αντιδράσεις από τα εμβόλια COVID-19, συμπεριλαμβανομένων πόνων στα χέρια, μυϊκούς πόνους, πυρετό και ρίγη. Στις περισσότερες περιπτώσεις , οι ανεπιθύμητες ενέργειες είναι ήπιες, διαρκούν 1 έως 2 ημέρες και τα συμπτώματα μπορούν να αντιμετωπιστούν με παρακεταμόλη. Αυτές οι ανεπιθύμητες ενέργειες θεωρούνται ως σημεία αντίδρασης του ανοσοποιητικού συστήματος και κατ’ επέκταση απάντηση προστασίας του εμβολίου έναντι του COVID-19. Είναι πολύ σημαντικό επίσης να γνωρίζουμε ότι το εμβόλιο δεν περιέχει τον ιό COVID-19, κι έτσι δεν είναι δυνατόν να αρρωστήσει κάποιος από το εμβόλιο.\n3.Πώς μπορούν οι γονείς να προστατεύσουν τα παιδιά τους;\nΟ καλύτερος τρόπος προστασίας των παιδιών είναι να κάνουν το εμβόλιο COVID-19 εφόσον αυτό έχει εγκριθεί για την ηλικιακή τους ομάδα, ακόμα κι αν είχαν παλιότερα νοσήσει από τον COVID-19. Τα παιδιά θεωρούνται πλήρως εμβολιασμένα 2 εβδομάδες μετά τη δεύτερη δόση του εμβολίου. Οι γονείς που δεν αισθάνονται σίγουροι για το εμβόλιο COVID-19 θα πρέπει να μιλήσουν με τον παιδίατρό τους . Υπάρχουν μελέτες σε εξέλιξη οι οποίες θα απαντήσουν στο ερώτημα «για πόσο καιρό παρέχουν προστασία τα εμβόλια».\nΣυμπερασματικά τα εμβόλια , που έχουν λάβει έγκριση για τον COVID-19 είναι ασφαλή και αποτελεσματικά όπως έχει αποδειχθεί από τις μελέτες του για την ηλικιακά ομάδα των 12 ετών και άνω. Παρουσιάζουν ανάλογες με τους ενήλικες ανεπιθύμητες ενέργειες, πχ πυρετό, μυϊκά άλγη κλπ , οι οποίες υποχωρούν με χρήση απλών αναλγητικών τύπου παρακεταμόλης\nΤα παιδιά που είναι πολύ μικρά για να εμβολιαστούν μπορούν να προστατευτούν με άλλους τρόπους όπως η φυσική απόσταση και η χρήση μάσκας. Τέλος μπορούν να συγχορηγηθούν με τα υπόλοιπα εμβόλια του εθνικού προγράμματος εμβολιασμού παίδων και εφήβων.\nΠαιδιά και εμβόλια για τον COVID-19Λήψη\nTags: COVID-19ΕΚΠΑΕμβολιασμόςΕμβόλιοΙατρική Σχολή ΕΚΠΑΣυρίγος


Ο Στρατιωτης ΤΗΣ Αγαπης & της συγχωρεσεως: Ο ΓΚΟΥΡΟΥΪΣΜΟΣ\nΑΠΟΚΡΥΦΙΣΜΟΣ, ΓΚΟΥΡΟΥΪΣΜΟΣ, ΝΕΑ ΕΠΟΧΗ ΑΘΗΝΑ 1997 – 4ΗΕΚΔΟΣΗ\nΗλεκτρονική Επεξεργασία: ΑΝΤΙΑΙΡΕΤΙΚΟΝ ΕΓΚΟΛΠΙΟΝ\nΈνα άλλο μεγάλο ρεύμα, που δικαιούμεθα να εντάξουμε στον πνευματικό χώρο του αποκρυφισμού και της «Νέας Εποχής» είναι ο γκουρουϊσμός. Λόγω της εξαιρετικής του σημασίας στη διαμόρφωση του «κλίματος» της νέας τάσης, θεωρούμε απαραίτητο να μιλήσουμε διεξοδικά γι’ αυτό το φαινόμενο.\nΚατά την γκουρουιστική κίνησηΣατυανάντασραμ(Κέντρο Γιόγκα Αθηνών) γκουρού είναι λέξη που αποτελείται «από δύο γράμματα,γκου, που σημαίνει σκοτάδι, καιρου, που σημαίνει αυτός που διαλύει το σκοτάδι». Γκουρού σημαίνει «φως, φώτιση, ακτινοβολία»· είναι «αυτός που διαλύει το σκοτάδι»(Σατυανάντα Σαρασουάτι, Φως στη σχέση γκουρού και μαθητή, σ. 176.167.237).\nΗ κίνηση του γκουρουϊσμού δεν είναι ενιαία˙ υπάρχουν διαφορές, κυρίως ως προς τη μέθοδο. Όμως ο σκοπός είναι ο ίδιος και αναφέρεται στη λεγόμενη «απελευθέρωση».\nΓια να το κατανοήσουμε αυτό είναι απαραίτητο να μιλήσουμε για δύο βασικά σημεία της γκουρουιστικής διδασκαλίας· για τοκάρμακαι τημετενσάρκωση.\nΚατά τη διδαχή της μετενσάρκωσης, ένα ον, μετά το βιολογικό του θάνατο επανέρχεται και πάλι στη ζωή με ένα νέο σώμα. Έτσι η ψυχή υπόκειται σε ατέλειωτο κύκλο γεννήσεων και θανάτων, που επαναλαμβάνονται σαν συνεχής βασανισμός (Samsara). Από αυτό το βασανισμό υπόσχεται να ελευθερώσει τον άνθρωπο ο γκουρού.\nΗ δύναμη, που κρατάει τον άνθρωπο αιχμάλωτο στη Samsara, είναιο νόμος του κάρμα. Σύμφωνα μ' αυτή τη διδαχή, κάθε καλή πράξη και κάθε κακή έχει επακόλουθα που ενεργούν και πέρα απ' αυτή τη ζωή.Κάρμα είναι «το σύνολο των ενυπαρχουσών εντυπώσεων του υποσυνειδήτου, που αναγκάζουν τον άνθρωπο να δρα»(Γιόγκα 1/80, σ. 31). Όλες οι συσσωρεύσεις του κάρμα από προηγούμενες ζωές είναι εκείνες που προσδιορίζουν τη ζωή ενός ανθρώπου στη γη· την οποία πρέπει να ζήσει, προκειμένου να εκπληρώσει το κάρμα του. Η λέξη κάρμα προέρχεται από τη ρίζαΚρι, που σημαίνει «ενεργώ», «πράττω»· σημαίνει κυρίως την ενέργεια.\nΟ σουάμι Αμπεντανάντα, μαθητής του Ραμακρίσνα και εντεταλμένος της κινήσεως του Ραμακρίσνα στις ΗΠΑ, αναφέρει: «Κάθε ενέργεια έχει αναγκαστικά την αντίδρασή της ή το αποτέλεσμά της, έτσι αυτό αποτελεί επίσης κάρμα... η λέξη κάρμα περικλείει και τα δύο: την αιτία και το αποτέλεσμα. Σ' αυτή την οικουμενική έννοια, κίνηση, έλξη, προσκόλληση στις μάζες, άμυνα... βάδισμα, θέληση, ελπίδα και κάθε ενέργεια του σώματος, του μυαλού και των αισθήσεων, είναι κάρμα. Δημιουργούν αποτελέσματα, που κατευθύνονται από τον ασυγκράτητο νόμο της αιτίας. Κάτω από το δρόμο αυτού του νόμου του κάρμα, που διαπερνά τα πάντα, δεν υπάρχει περίπτωση ευτυχίας ή δυστυχίας» (Abhedananda, Doctrine of Karma σ. 17-18).\nΤο Σατυανάντασραμ αναφέρει χαρακτηριστικά:«Μπορώ να απομακρύνω τον πόνο μου για ένα διάστημα, αλλά αν δεν τον δεχθώ σε αυτή την ζωή, θα πρέπει να πάρω ένα άλλο σώμα, για να βιώσω αυτό τον πόνο. Όλοι σε αυτόν τον κόσμο οφείλουν να υποφέρουν εξ αιτίας του Κάρμα που συσσωρεύθηκε σε προηγούμενες γεννήσεις»(Γιόγκα 25/82, σ. 33).\nΤα ανθρώπινα προβλήματα και τα βάσανα οφείλονται ακριβώς σ' αυτό τον νόμο του κάρμα, που αναγκάζει τον άνθρωπο να ξαναέρχεται στη ζωή με νέα ενσάρκωση και να νομίζει πως τα φαινόμενα αποτελούν πραγματικότητα και όχι πλάνη. «Υπάρχει ο πόνος, η δυαδικότητα, η επαναγέννηση, το κάρμα. Δηλαδή με λίγα λόγια υπάρχουν τα ανθρώπινα προβλήματα και τα βάσανα» (Γιόγκα 1/80, σ. 7).\nΚάρμα σημαίνει δράση· και η δράση είναι αναπόφευκτη˙ γι αυτό και δεν μπορεί ο άνθρωπος να αποφύγει τη συσσώρευση από κάρμα.«Όσο υπάρχει αναπνοή στο σώμα, η δράση η Κάρμα υπερισχύει. Και παρατηρούμε τα αποτελέσματα αυτού του Κάρμα στον εαυτό μας, και τελικά στην κοινωνία γύρω μας... Επομένως, πρέπει να έχουμε επίγνωση ότι, όσο ζούμε κάνουμε Κάρμα. Και μ' αυτή την έννοια το πεπρωμένο μας είναι ήδη αποφασισμένο»(Γιόγκα 11/81, σ. 3).\nΜ' αυτό τον τρόπο η κίνηση διδάσκει το πεπρωμένο στη ζωή του ανθρώπου και έχει μία αντίληψη περί ηθικής και περί δικαιοσύνης πολύ επικίνδυνη. Ο άνθρωπος, λέγει, πρέπει να ζήσει έτσι ακριβώς όπως ζει, χωρίς να καταπιέζει τον εαυτό του:«Δεν υπάρχει ανάγκη να καταπιέσετε το κάρμα, τη φιλία, τις φιλοδοξίες, ούτε ακόμη το θυμό, την απληστία ή το πάθος. Πρέπει απλώς να ζείτε μια πολύ ανοικτή ζωή. Δεν νομίζω πως ο άνθρωπος κάνει λάθος, πως πήρε κακό δρόμο ή ότι έχει γίνει κακός. Νομίζω, πως η τωρινή του κατάσταση έχει δημιουργηθεί για να μπορέσει να εξελιχθεί»(Γιόγκα 4/81, σ. 15).\nΟ κακός άνθρωπος δεν είναι στην ουσία κακός, αλλά πρέπει να εκπληρώσει το κάρμα του. Ο άδικος το ίδιο· το ίδιο και ο τύραννος και ο εγκληματίας, αλλά και ο φτωχός, ο καταπιεσμένος, αυτός που κλείνεται στη φυλακή, που βασανίζεται από την πείνα, τη γύμνια, ή αυτός που πέφτει θύμα ενός φρικτού εγκλήματος· είναι το κάρμα του και φταίει ο ίδιος!\nΓια εκείνον που ρίπτεται στην εκπλήρωση αισθησιακών απολαύσεων, η κίνηση λέγει πως πρέπει να διαθέσει τον εαυτό του γι’ αυτές, «για να εκπληρωθεί το κάρμα»(Γιόγκα 7/81, σ. 6). Ακόμη και το αν κάποιος θα αναζητήσει και θα βρει ένα γκουρού, και ποιόν γκουρού θα βρει, αν είναι γνήσιος ή απατεώνας, και αυτό προσδιορίζεται από το κάρμα ενός τέτοιου μαθητή: «Σύμφωνα με την ποιότητα του μαθητή, αποκτιέται ένας Γκουρού... Αν ο μαθητής θέλει πλούτο, θα τρέχει πίσω από Γκουρού που έχουν πλούτο. Αν ο μαθητής θέλει να φωτισθεί, θα βρει ένα φωτισμένο Γκουρού...»(Σατυανάντα, Φως, ο. 284-285). Μ' αυτή την έννοια λοιπόν, όλοι οι γκουρού είναι καλοί· δεν υπάρχουν κακοί γκουρού, ακόμη και αν τυραννούν ή εκμεταλλεύονται τον μαθητή!\nΜε βάση τη διδαχή αυτή, ολόκληρη η ζωή μας στη γη αξιολογείται αρνητικά και οποιεσδήποτε καταστάσεις πρέπει να γίνουν δεκτές με τρόπο εντελώς παθητικό. Έτσι ο άνθρωπος αποκοιμίζετε· παραλύει σ' αυτόν κάθε αντίσταση στην αδικία και στην καταπίεση. Έξαλλου εισάγονται διακρίσεις ανάμεσα στους ανθρώπους και εξασθενίζεται κάθε συναίσθηση κοινωνικής ευθύνης. Όσοι αδικούνται ή υποφέρουν, φταίνε οι ίδιοι για την κατάστασή τους, όχι εκείνοι που τους αδικούν!\nΟW.T.R.Sheddyπαρατηρεί ορθά:«Η θεωρία του κάρμα είναι χρήσιμη φιλοσοφία για την κρατούσα τάξη. Γιατί αυτοί είναι πλούσιοι; Εξ αιτίας των ατέλειωτων καλών πράξεων τους σε προηγούμενες ζωές. Γιατί οι πτωχοί είναι πτωχοί; επειδή (σε προηγούμενες ζωές) έκαναν ατέλειωτα εγκλήματα. Θα κερδίσει τον καρπό καλών έργων (Punya), αν κάποιος υπηρετεί τον Θεό; Θα κερδίσει τον καρπό των καλών έργων. Βέβαια ας περιμένουμε, αφήστε να υπηρετεί χωρίς να προβάλει απαιτήσεις. Αν κάνει κάποια καλή πράξη, πρέπει να την κάμει έτσι, χωρίς όρους, χωρίς να περιμένει καμιά αμοιβή. Αν περιμένει αμοιβή και κάνει γι’ αυτό το λόγο καλές πράξεις, μπορεί να μη καταφέρει τίποτα. Μπορούμε να φαντασθούμε πιο ευχάριστη φιλοσοφία στα χέρια της άρχουσας τάξης από τη θεωρία του κάρμα;»(W.T.R.Sheddy, σ. 19).\nΗ διδασκαλία του κάρμα αφαιρεί το στοιχείο της ευθύνης στον άνθρωπο, αφού τα πάντα στη ζωή είναι αποτελέσματα των πράξεών του σε προηγούμενες ζωές, και πρέπει να τα υπομείνει με σκοπό να «ξεπληρώσει» το κάρμα του!«Για τη δική μας ευημερία ή ατυχία, για την ευτυχία μας ή τη δυστυχία, δεν είναι υπεύθυνος ο Θεός, ούτε ο Διάβολος. Έτσι όλες οι ανισότητες και διαφορές του χαρακτήρος, μπορούν επιστημονικά να ερμηνευθούν με το νόμο του κάρμα. Εν όψει του οικουμενικού νόμου του κάρμα, δεν υπάρχει καθόλου περιθώριο για υποθέσεις περί προορισμού της χάρης, όπως πιστεύεται από την πλειοψηφία των ορθοδόξων χριστιανών»(Abhedananda, ο. 17).\nΌποιος λοιπόν συγκεντρώνει εδώ το καλό κάρμα, θα έχει καλή ζωή σε μια επόμενη ενσάρκωση ή τουλάχιστον θα έχει καλλίτερες ευκαιρίες. Αν κάποιος περνάει άσχημα, σημαίνει πως σε προηγούμενη ζωή συγκέντρωσε κακό κάρμα!\nΧαρακτηριστικό παράδειγμα αυτής της ερμηνείας των κοινωνικών προβλημάτων ανέφερε σε ομιλία του στην Αθήνα οF.W.Haack(1986):\n«Καθώς πήγαινα μ' ένα γκουρού σ' ένα δρόμο του Ριζικές (Ινδία), στεκόταν στη γωνία ένας ζητιάνος και του έρριξα ένα νόμισμα. Τότε ο γκουρού γέλασε και είπε; Αχ, σεις οι χριστιανοί! Πιάσαμε συζήτηση και εξήγησε: Τι θέλεις; αυτός ο ίδιος φταίει που βρίσκεται εκεί».Αυτή είναι η στάση που καταπνίγει κάθε κοινωνική δραστηριότητα! «Το κάρμα διδάσκει πως τίποτα δε συμβαίνει τυχαία. Το καθετί, όσο κι αν φαίνεται μεγάλο, ασήμαντο ή άσχετο, είναι είτε αποτέλεσμα μιας προηγούμενης αιτίας, είτε αιτία κάποιου αποτελέσματος που θ' ακολουθήσει˙ όμως ποτέ κάτι απομονωμένο» (Τζέημς Μακάρτνεϋ, σ. 145-146).\nΟ νόμος του κάρμα είναι βασικός, ακόμη και για την ηθική συμπεριφορά, των ανθρώπων:«Όποιος υπακούει στο νόμο του κάρμα, είναι πιο ηθικός και δίκαιος, παρά ένας που ακολουθεί τις δέκα εντολές. Βρίσκεται σε πιο ορθολογιστική βάση από κάποιον που φοβάται την τιμωρία του Θεού... Αυτό που ονομάζουμε τιμωρία του Θεού δεν είναι τίποτε άλλο από την αντίδραση των δικών μας πνευματικών και φυσικών πράξεων»(Abhedananda, σ. 19έξ.).\nΒέβαια ο νόμος αυτός παρουσιάζεται από τις γκουρουιστικές ομάδες σαν «επιστημονική αλήθεια». Όμως αποτελεί δόγμα πίστης. Όπως ορθά παρατήρησε ο F.W. Haack, «το μοντέλλο του κάρμα είναι μοντέλλο πίστης. Πρέπει να πιστέψουμε πως η σημερινή μας κατάσταση είναι αποτέλεσμα μιας προηγούμενης δράσης».\nΌμως για την τιμωρία ή την «αμοιβή» δεν υπάρχει θεμέλιο. Γιατί, ποιο νόημα μπορεί να έχει η τιμωρία ή η αμοιβή για μια πράξη, για την οποία δεν υπάρχει πραγματική μνήμη; Και είναι φανερό, πως στην υποτιθέμενη περίπτωση του «κάρμα» δεν υπάρχει φυσική μνήμη.Οι λεγόμενες «μνήμες» από δήθεν προηγούμενες ζωές, μπορεί να είναι κατασκευές και αυταπάτες.Τοίδιο και οι εικόνες από το υποσυνείδητο.\nΑκόμη μπορεί να υφίσταται και η περίπτωση ενός είδουςκληρονομικής ανάμνησης. Το ότι μπορεί να κληρονομηθούν πληροφορίες, αυτό αποδεικνύεται από τοότι τα κύτταρα του σώματος μιας γενεάς υιών μπορούν να οικοδομήσουν συχνά όμοια χαρακτηριστικά με τα χαρακτηριστικά της γενεάς των πατέρων ή μιας γενεάς παππούδων. Αλλά όπως παρατηρεί ο Haack, «και αυτό αποτελεί μια υπόθεση· δεν υπάρχουν πειστικές εκθέσεις για τη μετενσάρκωση» (Haack,Guruismus, σ. 19-20).\nΧωρίς αμφιβολία η διδασκαλία αυτή είναι αντιχριστιανική. Σύμφωνα με τη χριστιανική πίστη σκοπός του ανθρώπου δεν είναι η «απελευθέρωση» από το «βασανισμό» της Samsara, η διάλυση της προσωπικότητας του ανθρώπου σε κάποια απρόσωπη ενέργεια η «υπερσυνειδητότητα», αλλά αληθινή και αιώνια διαπροσωπική κοινωνία με τον άγιο Θεό, που είναι κοινωνία προσώπων και, επομένως, αγάπη.\nΕξάλλου η διδασκαλία της μετενσάρκωσηςαπορρίπτεται και από τη Γραφή. Όπως αναφέραμε και άλλοτε(Α. Αλεβιζοπούλου, Ψυχοναρκωτικά, σ. 93-94),«και αν ακόμη παραδεχθούμε πως και στη Γραφή γίνεται λόγος για μετενσάρκωση, τότε αυτό αναφέρεται στη λαϊκή άποψη, όχι στη διδασκαλία του Χριστού(Ματθ. ιστ' 13-17. Ιω. θ' 1-3). Η χριστιανική διδασκαλία περιλαμβάνεται στη φράση: «απόκειται τοις ανθρώποις άπαξ αποθανείν, μετά δε τούτο κρίσις»(Εβρ. θ' 27). Όχι λοιπόν αλλεπάλληλοι κύκλοι γεννήσεων και θανάτων, αλλά μία γέννηση και ένας σωματικός θάνατος και μετά από αυτόν κρίση! Μάλιστα ο Θεός προσδιώρισε, ημέραν, κατά την οποίαν μέλλει να κρίνει την οικουμένην με δικαιοσύνην δί ανδρός, τον οποίο ώρισε(Πράξ. ιζ' 31)».\n3) Η σημασία του γκουρού\nΗ διδασκαλία για το κάρμα αποτελεί βάση για την αποστολή και την αυθεντία του γκουρού. Ο άνθρωπος δεν μπορεί μόνος του να βρει την «ατραπό», πουοδηγείστην απελευθέρωση από τον τροχό της Samsara. Και χρειάζεται βοήθεια. Αυτή τη βοήθεια προσφέρει ο γκουρού.\nΟ γκουρού διαλύει το σκοτάδι που «είναι γνωστό σαν άγνοια,Αβίντυα, Μάϊα, που περιβάλλει την λανθάνουσα επίγνωση σας» και πρέπει να διαλυθεί(Σατυανάντα, Φως, σ. 167). «Η άγνοια είναι το σκοτάδι και ο Γκουρού αντιπροσωπεύει το φως, την εξάλειψη του σκοταδιού»(Γιόγκα 7-81, σ. 13).\nΟ γκουρού «είναι χωρίς αμφιβολία Μπράχμα, που διώκει όλα τα σκότη» (σ. 19). Ο γκουρού είναι ο Δάσκαλος, που διώχνει τα σκότη καιοδηγείστο φως.«Ένας άνθρωπος που η τύχη του και οι επιδιώξεις του τον οδηγούν σε ένα αληθινό δάσκαλο, φθάνει σύντομα στο επίπεδο του φωτισμού, επειδή ο δάσκαλος καλεί σε βοήθεια τις δικές του ανώτερες δυνάμεις, για να προωθήσει το μαθητή»(PaulPruntonσ. 14).\nΟ σουάμι Αμπεντανάντα υπογραμμίζει:«Ελεύθερος από τα δεσμά της αγνοίας, του εγωισμού και της πλάνης και με κατεστραμμένο το νήμα που δένει τις ψυχές στον τροχό των γεννήσεων και μετενσαρκώσεων, φθάνει τελικά (ο άνθρωπος) στη σφαίρα της Αιώνιας ειρήνης. Η ειρήνη αυτή θεωρείται σαν το ανώτατο ιδεώδες κάθε θρησκείας. Και με την πραγματοποίησή της επιτυγχάνεται ο σκοπός της ζωής... Όποιος έφθασε σ' αυτή την κατάσταση ονομάζεται σωτήρας του Κόσμου. Τέτοιοι ήσαν ο Βούδας, ο Κρίσνα, ο Χριστός, ο Ραμακρίσνα και άλλοι»(Abhedananda, σ. 98 εξ.)\nΗ σημασία του γκουρού τονίζεται ιδιαίτερα στο Σατυανάντασραμ. Ο γκουρού «οδηγεί προς τα μέσα» και προκαλεί «έκρηξη της μεγάλης δύναμης, που κοιμάται μέσα μας». «Είναι ο κύριος των νόμων που κυβερνούν τον νου, το σώμα και το πνεύμα». Γνωρίζει «το παρελθόν, το παρόν και το μέλλον». Και οι «θείες δυνάμεις εργάζονται μέσω αυτού». Δεν είναι ο Θεός που σώζει, αλλά ο γκουρού! «Η χάρη του Γκουρού από μόνη της μπορεί να απελευθερώσει ένα μαθητή»! Από τι; «Από τα δεσμά που συγκρατούν την ανάπτυξή μας ως άτομα»(Σατυανάντα, Φως, σ. 6-10. 99-101).\nΤούτο γίνεται σαφές, αν λάβουμε υπόψη μας την περί Θεού αντίληψη της κινήσεως. Ο Θεός δεν είναι πρόσωπο, αλλά «συνειδητότητα» ή απρόσωπο «πνεύμα». Όμως ο γκουρού «αντιπροσωπεύει την άφθαρτη θεότητα και ο μαθητής είναι ο ταπεινός του λάτρης. Σαν λάτρης, ο μαθητής ρίχνει τον εαυτό του στα πόδια του γκουρού και γυρεύει την αγάπη και την προστασία του... ο μαθητής λατρεύει τον Γκουρού του σαν υπερβατική ύπαρξη, και, τελικά, συγχωνεύει πλήρως τον εαυτό του με τον Γκουρού» (Σατυανάντα, Φως, σ. 107).\n«Όταν ο Σατυανάντα έρχεται στην Ελλάδα, έρχεται «για να ελευθερώσει τις πονεμένες καρδιές μας. Όχι για να κάνει μια διάλεξη, να διδάξει Κρίγια Γιόγκα.... Όχι. Αυτό που μας προσφέρει είναι κάτι το βαθύτερο...»(Γιόγκα 4/80, σ. 33).\n«Όταν ο Γκουρού κι ο μαθητής είναι συνδεδεμένοι μεταξύ τους στο πνευματικό επίπεδο, μια μεγάλη ποσότητα απ' το Κάρμα του μαθητή μπορεί να αφομοιωθεί απ' τον Γκουρού».Αυτό όμως προϋποθέτει πως ο μαθητής «ξεχνάει όλο τον κόσμο και τα πάντα, εκτός από τον Γκουρού, ο οποίος είναι εκεί μπροστά του˙ αυτό είναι επικοινωνία στο πνευματικό επίπεδο»(Σατυανάντα, Φως, σ. 215).\nΣ' αυτή την περίπτωση ο μαθητής γίνεται «ο αγωγός του Γκουρού», «το κανάλι, μέσω του οποίου περνούν οι σκέψεις του Γκουρού... Αν υπάρχει κανονική επαφή με τον Γκουρού, μπορεί κανείς να ελκύσει την βοήθεια και καθοδήγηση του ασυνειδήτου νου του. Μ' αυτόν τον τρόπο αντλούνται τα μεγαλύτερα αποτελέσματα από την άσανα», δηλαδή από τις πνευματικές ασκήσεις που επιβάλει ο Γκουρού(Γιόγκα 4/80, σ. 30).\nΒέβαια η κίνηση διδάσκει πως «μέσα σ' όλους μας» βρίσκεται ο «εσωτερικός Γκουρού ή Σάτγκουρου». Και τελικά δεν υπάρχει άλλος Γκουρού. Αλλά πρέπει κανείς να «αγγίζει αυτόν τον εσωτερικό Γκουρού». Είναι ανάγκηλοιπόν «να ξεκλειδώσουμε και να δώσουμε έκφραση στον εσωτερικό μας Γκουρού». Και γι’ αυτό τον σκοπό είναι απαραίτητος ο Γκουρού και οι ασκήσεις που επιβάλλει ο Γκουρού (Σαντάνα). Έτσι ο εξωτερικός γκουρού «μας δείχνει το δρόμο προς τον δικό μας Σάτγκουρου», επιλέγοντας και προσαρμόζοντας τις «γιόγκικες τεχνικές» για τον καθένα μας(Σατυανάντα, Φως, σ. 205-207).\nΓια να αναζητήσει όμως κανείς ένα γκουρού, πρέπει να βρίσκεται «σ' ένα ορισμένο επίπεδο εξέλιξης». Σ' ένα ιδιαίτερο επίπεδο επίγνωσης, κάθε αναζητητής νιώθει ισχυρή επιθυμία να έχει ένα Γκουρού. Σ' εκείνο το στάδιο ο Γκουρού γίνεται οδηγός για εκείνον ή εκείνη. Αυτός δίνει ένα σημείο φωτός, μια κατεύθυνση ν' ακολουθήσει. Χωρίς αυτό, όλα γίνονται Σούνυα, κενό, και δεν υπάρχει καμιά γνώση, καμιά εμπειρία και καμιά ανάπτυξη»(Σατυανάντα, σ. 207.209).\nΣτο βιβλίο «Φως στη σχέση Γκουρού και Μαθητή» τουΣατυανάντα υπάρχει ειδικό κεφάλαιο με τίτλο «Γκουρού Κρίπα χί Κεβάλαμ», που σημαίνει «η χάρη του Γκουρού είναι απόλυτη και είναι απόλυτη πραγματικότητα». Ο μαθητής παίρνει από τον Γκουρού τον «θείο σπινθήρα», τον «κόκκο της θείας φύσης», προκειμένου να εξελιχθεί.«Γκουρού είναι εκείνοι που κατέρχονται με τον κόκκο της θείας φύσης, από το ανώτερο βασίλειο επίγνωσης στο δικό μας πεδίο συνειδητότητας». «Οι Γκουρού γεννιούνται κι έρχονται μεανώτερηεπίγνωση για να καθοδηγήσουν τους ειλικρινείς αναζητητές και ζηλωτές»(Σατυανάντα, Φως, σ. 328. 303. 1 17. 283).\nΟ γκουρού ταυτίζεται με τον ίδιο τον Θεό ή είναι και ανώτερος από τον Θεό. «Μόνο ο Γκουρού μπορεί να σπάσει τα λουριά της προσκόλλησης και να ελευθερώσει το ζηλωτή από τα δεσμά της γήϊνης ύπαρξης. Ο Γκουρού είναι ο ίδιος ο Θεός... Είναι το υπέρτατο πνεύμα παντού» (Γιόγκα 7/80, σ. 7-8).\nΔεν είναι ο Θεός, αλλά ο γκουρού που δίδει τη χάρη του στο μαθητή.«Η Θεία δύναμη διαπερνάει τα πάντα, όμως ο γκουρού είναι αυτός που απομακρύνει το πέπλο της αγνοίας.. Ο Γκουρού είναι Μπράχμα, γιατί δημιουργεί για το μαθητή του ένα νέο θαυμάσιο κόσμο. Είναι Βίσνου, γιατί τον συντηρεί και τον προστατεύει. Είναι Σίβα, γιατί αναχαιτίζει τον κόσμο της ατομικότητας του»(Σατυανάντα, Φως, σ. 303).\nΈτσι ο γκουρού έχει για τον μαθητή μεγαλύτερη σπουδαιότητα από τον Θεό. Ο Σατυανάντα το εκφράζει αυτό με σαφήνεια:\n«Τα αρχαία κείμενα λένε, πως αν έχετε την καλή τύχη να δείτε τόσο τον Θεό όσο και τον Γκουρού σας πρόσωπο με πρόσωπο, πρέπει να αποτίσετε πρώτα φόρο τιμής στον Γκουρού σας και μετά στον Θεό. Αυτός είναι που μας δίνει την πρώτη αναλαμπή του Θείου και μας οδηγεί πέρα από τις χονδροειδείς και εγκόσμιες εμπειρίες... Ο Γκουρού παίρνει ακόμη και τη μορφή του Θεού, αν η πίστη και αφοσίωση ενός ανθρώπου τον οδηγούν να πιστεύει ότι αυτός είναι Θεός... Αυτός είναι ο λόγος, που λένε, ότι μόνο εκείνοι που βλέπουν τον Γκουρού τους σαν Θεό είναι αρκετά τυχεροί, για να δούνε τον Θεό πρόσωπο με πρόσωπο»(Σατυανάντα, Φως, σ. 144-145).\nΤο Σατυανάντασραμ επικαλείται τηνΓκουρού Γκίτα,πουαναφέρει:«Ο Γκουρού είναι Μπράχμα, ο γκουρού είναι Βίσνου, ο Γκουρού είναι ο Κύριος Μαχεσουάρα. Ο Γκουρού είναι αληθινά η υπέρτατη πραγματικότητα. Τον προσκυνούμε με δέος... Η αληθινή λατρεία είναι για τα πόδια του Γκουρού. Η βάση όλων των μάντρας είναι τα λόγια του Γκουρού. Μόνο με τη χάρη απελευθερώνεται κανείς.... Ο Κύριος μου είναι Κύριος του Σύμπαντος. Ο Γκουρού μου είναι Γκουρού του κόσμου... Προσκυνώ τον Γκουρού που είναι αιώνιος, γεμάτος φως και γνώση...»(Σατυανάντα, Φως, 359-361).\nΣύμφωνα με την Γκουρουγκίτα ο γκουρού«είναι η ανωτάτη Θεότης. Τίποτε δεν υπάρχει που να είναι ανώτερο από αυτόν... Αν ο Σίβα οργιστεί, θα σε σώσει ο γκουρού, αλλά αν οργιστεί ο γκουρού, κανένας δεν θα σε σώζει...ο γκουρού είναι στην πράξη ολόκληρο το σύμπαν. Περικλείει στο είναι του τον Μπράχμα, τον Σίβα και τον Βίσνου. Δεν υπάρχει τίποτε το ανώτερο από τον γκουρού»(ShriGuruGita, σ. 34έξ.).\nΣ' αυτή τη θέση τοποθετεί το Σατυαναντασράμ τον γκουρούΣατυανάντα. Ο ίδιος υποστηρίζει:«Είμαι πάντα μαθητής προς τον γκουρού μου»(Σατυανάντα, Φως, σ. 177).Όμως ταυτόχρονα ομολογεί:«Ο ρόλος του Γκουρού μου έχει επιβληθεί... Έτσι, όταν οι άνθρωποι ρωτούν, Είσαι ο Γκουρού μου; λέγω, Ναι».«Ναι είμαι ο Γκουρού σας»(Σατυανάντα, Φως σ. 330-331). Ο ίδιος αναφέρει ακόμη για τον εαυτό του:«Είχα την εμπειρία της υπέρτατης ευδαιμονίας»(Γιόγκα 5/81, σ. 5).Στο βιογραφικό του σημείωμα αναφέρεται, πως είναι «πάνω άπ' το Κάρμα» και πως έχει φθάσει την «κοσμική πραγμάτωση»· η αποστολή του είναι να σπείρει τους σπόρους για μια παγκόσμια πνευματική καλλιέργεια και να «μεταβιβάσει αυτήν την ίδια παγκόσμια γνώση στους μαθητές που έχουν καθαρίσει το νου τους και είναι έτοιμοι να δεχθούν»(Αυτά αναφέρονται στο βιβλίο Φως, πριν από την απαρίθμηση των σελίδων).\nΈτσι ο Σατυανάντα συγκαταλέγει τον εαυτό του στις «εξαιρετικά εξελιγμένες και φωτισμένες ψυχές», που υπήρξαν σ' όλες τις εποχές, που έζησαν στη γη και απέδειξαν «πέρα από κάθε αμφιβολία ότι κάθε άνθρωπος είναι ικανός να φθάσει στο ίδιο επίπεδο συνειδητότητος, όπως έφθασαν εκείνοι». Σαν γκουρού «είναι θεϊκή ενέργεια εκδηλωμένη σε φυσικό σώμα». Ο σκοπός της ύπαρξής του ανάμεσά μας είναι να αναγεννήσει την πίστη και την πεποίθηση μας στο υπέρτατο αυτής της θείας δύναμης, η οποία μπορεί να λειτουργήσει μέσα στον καθένα»(Σατυανάντα Φως, σ. 145-146).\nΣε διαφημιστικό έντυπο της κίνησης αναφέρεται για τον Σατυανάντα: «Αν και έλαβε κοσμική πραγμάτωση, παρουσιάζεται σαν κοινός άνθρωπος. Μπορεί να μιλήσει για κάθε θέμα, από τα πιο γήινα μέχρι την ανωτάτη φιλοσοφία και τις νεώτερες έρευνες». Για το συνάδελφο του σουάμιOmkarenandaλέγει: «Ήταν σε παντελή άγνοια. Ήταν κουτός, ηλίθιος. Εμπιστεύθηκε πολύ άλλους ανθρώπους. Έτσι έγινε ένα εξαπατημένο θύμα»(Haack,Guruismus, σ. 61).\nΟ Δάσκαλος του Σατυανάντα, σουάμιΣιβανάνταδιατυπώνει το ίδιο δόγμα για τη σημασία του γκουρού:\nΟ γκουρού είναι ο ίδιος ο Θεός, που εκδηλώνεται σε προσωπική μορφή για να οδηγήση τους ανθρώπους»· «το να δει κανείς τον γκουρού σημαίνει να δει τον Θεό».«Ο Σάτγκουρου είναι Βράχμα· είναι ωκεανός της μακαριότητας, της γνώσης και της χάρης. Είναι ο οδηγός της ψυχής σου, είναι η πηγή της χαράς. Διώκει όλες τις θλίψεις σου, τις φροντίδες και τα εμπόδια. Σου δείχνει το σωστό θεϊκό δρόμο. Καταστρέφει το πέπλο της άγνοιας. Σε κάνει αθάνατο και θεϊκό. Μεταβάλλει την κατώτερη και διαβολική σου φύση. Σου ρίχνει το σωτήριο νήμα της γνώσης και σε τραβά, αν πνιγής στον ωκεανό του σαμσάρα. Μη τον θεωρείς σαν άνθρωπο. Αν το βλέπεις σαν άνθρωπο, είσαι ένα ζώο. Λάτρευσε τον γκουρού σου και γονάτισε μπροστά του. Ο γκουρού είναι Θεός. Ένας δικός του λόγος είναι λόγος από τον Θεό»(Sivananda,GuruTattwa, σ. 3-4).\nΗ ίδια διδασκαλία για τον γκουρού κυριαρχεί και στις άλλες γνωστές γκουρουϊστικές οργανώσεις, που δραστηριοποιούνται στη χώρα μας. Ο γκουρού της οργάνωσης «Ανάντα Μάργκα» Sri Sri Anandamurti λατρεύεται από τους οπαδούς του σαν ενσάρκωση του Κρίσνα, σαν Θεός Σίβα και Μπράχμα:\n«Ο γκουρού είναι τέλειος. Η συνείδηση του έφθασε το ανώτατο πνευματικό επίπεδο· είναι απόλυτος καθρέπτης της ανώτατης συνείδησης. Είναι η ολοκληρωμένη οδός, που θα κάνει στους μαθητές προσιτή την υπέρτατη συνείδηση. Η θεϊκή αποκάλυψη στο γκουρού είναι ο αληθινός γκουρού, όχι η ανθρωπινή του όψη. Για τονSadhaka(μαθητή) μόνο ο γκουρού είναι Βραχμα. Μόνο αυτός οδηγεί τα άτομα στο δρόμο της γνώσης με ενδιάμεσα ποικίλου είδους. Γι’ αυτό ο γκουρού της Ανάντα Μάργκα, που το όνομα του σημαίνει, ενσάρκωση της Μακαριότητας, ονομάζεται με αγάπη από τους μαθητές τουBaba.Babaσημαίνει αγαπημένος πατέρας, και εννοεί το ανώτατο Είναι μέσα του. Ο γκουρού στη φυσική του μορφή, ο σωματικόςBaba, μας θυμίζει με τους λόγους του, με τις πράξεις του, την ανωτάτη συνείδηση»(AnandaMargaYoga, ).\nΠαρόμοια αναφέρονται και σε μυστικό έντυπο της «Αποστολής Θείου Φωτός» του γκουρούΜαχαράτζι:\n«Η χάρη του Θεού μπορεί να έρχεται και να φεύγει. Αυτό λίγο διαφέρει, αλλά χωρίς τη χάρη του Σάτγκουρου είμαστε ολοκληρωτικά χαμένοι. Μπορώ να παρατήσω τον Θεό, αλλά ποτέ δεν μπορώ να λησμονήσω τον γκουρού μου. Δεν θα μπορούσα να δώ, πως ο γκουρού θα μπορούσε να είναι ίσος με τον Θεό, γιατί ο Θεός μας έδωσε τη γέννηση σ' αυτή τη ζωή, αλλά ο γκουρού μας ελευθερώνει από τα δεσμά της ζωής και του θανάτου. Ο Θεός μας έδωσε τις αισθήσεις. Σαν πέντε κλέφτες προσπαθούν διαρκώς να μας ληστέψουν. Αλλά είναι ο γκουρού που μας προστατεύει από αυτό, να γίνουμε αβοήθητα θύματα τους, με το να ελέγχει τις αισθήσεις μας. Ο Θεός έρριξε το δίχτυ των συγγενών επάνω μας, αλλά ο γκουρού έκοψε αμέσως τα δεσμά των σχέσεων μας και μας ελευθέρωσε. Ο Θεός μας έδωσε αρρώστια και ελπίδα, αλλά ο γκουρού μας καθάρισε και μας ελευθέρωσε από κάθε είδους δεσμά... Δεν θέλω να εγκαταλείψω τον γκουρού μου, ακόμη και αν έπρεπε να εγκαταλείψω τον Θεό»(Maharajjiσ. 10).\nΑπότα κείμενα που παραθέσαμε, εξάγεται το βασικό καθήκον κάθε οπαδού να λατρεύει τον γκουρού.\nΣτην Γκουρουγκίτα υπογραμμίζεται πως«για να αποκτήσει κανείς φωτισμό και απάθεια, πρέπει να ρουφήξει το άγιο νερό, στο οποιο ο γκουρού έπλυνε τα Πόδια του... Πίνε το άγιο νερό από τα πόδια του γκουρού, φάγε τα αποφάγια του γκουρού»(ShriGuruGita, σ. 17). Αυτό αποτελεί είδος «ιερού μυστηρίου» και λογίζεται σαν φάρμακο, που θεραπεύει όλες τις αρρώστιες.Συμβαίνει στην κίνηση του Μαχαράτζι, ή και στους «Χάρε Κρίσνα», κατά την ενθρόνιση ενός νέου γκουρού. Μάλιστα τα πόδια του νέου γκουρού πλένονται με γιαούρτι, που πίνεται στη συνέχεια από τους παρευρισκομένους οπαδούς!(βλ.Haack,Guruismus, σ. 25).\nΥπάρχει ένα ιδιαίτερο είδος γιόγκα, η λεγόμενηΓκυρουμπάκτιγιόγκα- είναι η γιόγκα της λατρείας του γκουρού. Ο σουάμι Σιβανάντα, αναφερόμενος σ' αυτό το είδος γιόγκα, παραθέτει κατάλογο με 300 κανόνες συμπεριφοράς του μαθητή απέναντι στον γκουρού. Παραθέτουμε μερικούς:\n«1. Η γκουρού μπάκτι γιόγκα είναι η ολοκληρωτική αυτοπαράδοση στον Σάτγκουρου... 44. Γκουρού μπάκτι γιόγκα είναι το μοναδικό αλάνθαστο ιαματικό εναντίον των κακών της ζωής... 124. Αμφιβολία στις ενέργειες του γκουρού είναι η 3η μεγαλύτερη αμαρτία...136. Πρόσφερε τα καλλίτερα πράγματα πρώτα στο δάσκαλο σου...172. Υποταγή σημαίνει το να ενεργεί κανείς, όπως επιθυμεί ο γκουρού να ενεργεί... 175. Το να υπηρετείς τον γκουρού, σημαίνει να υπηρετείς την ανθρωπότητα...298. Ο μαθητής μπορεί να κρατήσει σε έλεγχο ακόμη και το λογικό του, με το να υπηρετεί τον γκουρού...»(Sivananda,GuruTattwa, σ. 60 εξ.).\nΠαρόμοια κείμενα συναντάμε και στο μαθητή του Σιβανάντα, σουάμι Σατυανάντα:«Παραδίνω την καρδιά μου σε σένα... Ω Θεέ, ω Σουάμι, τώρα ήλθα, να παραδώσω τον εαυτό μου ολόκληρο σε σένα»(Γιόγκα 27/82). Κάθε μαθητής καλείται να αφιερώσει και να παραδώσει τον εαυτό του «στον Γκουρού και στον Θεό με πλήρη ικεσία και ταπεινότητα». Η πίστη στον Θεό λογίζεται ταυτόχρονα και πίστη στον Γκουρού και «η σχέση μεταξύ Θεού και λάτρη ή Γκουρού και μαθητή» έχει προτεραιότητα και είναι θέμα ολοκληρωτικής πίστεως «στο Θεό και στον Γκουρού»(Σατυανάντα, Φως, σ. 220.223).\nΟ γκουρού είναι ο άξονας στη ζωή του καθενός, ανεξάρτητα αν ο μαθητής είναι στο άσραμ ή όχι... Μύηση στο τάγμα του σάννυας μπορεί κανείς να πάρει μόνο μέσω ενός πνευματικού δασκάλου. Στη μύηση ανήκει το να ακολουθεί ο μαθητής τις εντολές του γκουρού του, ανεξάρτητα αν ζει κοντά στον γκουρού ή όχι... Το μόνο που πρέπει να θέλει, είναι να υπηρετεί τον γκουρού του όλο και περισσότερο τέλεια, με κάθε τρόπο στα πλαίσια των ικανοτήτων του. Και δεν πρέπει να περάσει από το μυαλό ίου μαθητή, ότι μ' αυτό τον κάνει χάρη στον γκουρού, αν εργάζεται γι’ αυτόν. Είναι το καθήκον ενός μαθητή να υπηρετεί με όλες τις δυνάμεις του, ανεξάρτητα αν καθαρίζει τις τουαλέτες, αν απασχολείται με διοικητές υποθέσεις του άσραμ, αν διδάσκει άλλους ή κάνει οτιδήποτε. Όλα πρέπει να τα εκλαμβάνει σαν γκουρού σέβα (υπηρεσία στov γκουρού). Ο γκουρού είναι ο άξονας στη ζωή του σάννυας»(SannyasaTantra, σ. 79).\n«Ποίος είναι ο σκοπός ενός σαννυάσιν;». Σ' αυτή την ερώτηση δίδεται η απάντηση: «Έχουμε ένα σκοπό: να υπηρετούμε τον Γκουρού να ζούμε για τον Γκουρού να εργαζόμαστε για τον Γκουρού...»(Γιόγκα 5/80, σ 13). Ο γκουρού «είναι η πλήρωση της ζωής μου»(Γιόγκα 4/80, σ. 17).\nΟ γκουρού έχει φθάσει στην κατάσταση της «υπερσυνειδητότητας»· και βρίσκεται «την ίδια στιγμή παντού˙ είναι πανταχού παρών, συνεπώς και μέσα στο νου του καθενός». Έτσι πρέπει κανείς να είναι «απόλυτα σίγουρος», πως «κάθε ειλικρινής φωνή εισακούεται»· όμως όχι όποτε το επιθυμεί ο μαθητής, αλλά «την στιγμή που πραγματικά την χρειάζεται»(Γιόγκα 7/81, σ. 15).Γι’ αυτό πρέπει πάντοτε να ακολουθεί «το ανώτερο Μονοπάτι» της «ολοκληρωτικής άρνησης του εγώ εκ μέρους του μαθητή»(Γιόγκα 7/81, σ. 15).\nΕκφράζοντας αυτή την ολοκληρωτή παράδοση στον γκουρού ο Σατυανάντα γράφει:\nΤο μονοπάτι, μου τόδειξε ο Γκουρού μου. Θέλησε το σώμα μου, του τόδωσα άφοβα. Μου ζήτησε την Πράνα μου, (τη δύναμη ζωής), Την πρόσφερα, χωρίς δισταγμό. Είπε: θα μου δώσεις και τον νου σου; Απάντησα, Είναι δικός σου για πάντα. Έμεινα άδειος κι έρημος. Χωρίς τίποτα... Υπήρχε ενότητα μέσα κι έξω. Είναι η χάρη του Γκουρού μου, που έχει σβήσει την ύπαρξή μου, και μ' απορρόφησε μέσα στον εαυτό μου. Το μονοπάτι μου τόδειξε ο Γκουρού μου»(Σατυανάντα, Φως, πριν από την αρίθμηση των σελίδων).\nΑλλού διαβάζουμε: το πιο σημαντικό είναι «να παραδώσει ο μαθητής ολοκληρωτικά σώμα, νου και ψυχή στον Γκουρού. Κάθε πράξη είναι το θέλημα του Γκουρού. Γεννηθήτω το θέλημά σου, είναι η καθοδηγητική αρχή του Ταντρικού μαθητή». Σ' αυτό το εξελικτικό στάδιο «ο μαθητής δεν έχει καθόλου δική του θέληση ή νου. Ζει τη ζωή του μόνο για ένα σκοπό να υπακούει στις εντολές του Γκουρού. Όλες οι ενέργειες κι οι νοητικές συχνότητες κατευθύνονται προς την εκπλήρωση αυτού του στόχου. Μια τέτοια σχέση είναι πολύ περίπλοκη. Κανένα καθήκον δεν είναι υπερβολικά ευτελές, υπερβολικά επικίνδυνο, ή πολύ αγαπητό για τον μαθητή, αν ο Γκουρού το έχει ορίσει»(Σατυανάντα, Φως, σ. 64-65).\nΤο Σατυανάντασραμ προχωράει ακόμη περισσότερο και αναφέρει, πως ο μαθητής οφείλει να γίνει «ενδιάμεσο» του Γκουρού, και χωρίς νοητική συμμετοχή, να εκτελείοποιεσδήποτε εντολές του Γκουρού, χωρίς παραμικρή αμφιβολία για την ορθότητα ή την αναγκαιότητά τους.\n«Ο αληθινός Ταντρικός μαθητής απλώς δρα, και οι συνέπειες, καλές ή κακές, δεν είναι στη δική του κρίση. Για να γίνει το διάμεσο του Γκουρού, πρέπει κανείςνα αναπτύξει την νοοτροπία ενός πιστού σκυλιού ή ενόςυπάκουου υπηρέτη. Ένας Ταντρικός μαθητής δεν θα εκφράσει αμφιβολίες για οποιαδήποτε πράξη του γκουρού... Όλες οι ερωτήσεις και τα διανοητικά επιχειρήματα θα πρέπει να σταματήσουν»(Σατυανάντα, Φως, σ 67). «Όταν μπαίνετε σε μια σχέση με τον Γκουρού είναι πολύ σημαντικό να μπορεί αυτός να χειρίζεται χωρίς καμιά δυσκολία. Έτσι λοιπόν, ο μαθητής θα μπορούσε να συγκριθεί με ένα σκυλάκι»(Φως, σ.230).\nΗ καθολική υποταγή στο γκουρού περιλαμβάνει και τη σκληρή και αταλάντευτη εργασία στο άσραμ· «ο ταλαντευόμενος μαθητής θα αμφισβητήσει την σκοπιμότητά του να εργάζεται τόσο σκληρά στο Άσραμ χωρίς λεφτά ή αμοιβή». «Αν ο Γκουρού μας σπρώχνει σκληρά να κάνουμε πράγματα που δεν μας αρέσουν, αυτό γίνεται απλώς γιατί έχουμε ορισμένα εμπόδια στην προσωπικότητά μας, που χρειάζεται ν' απομακρυνθούν για να μπορέσουμε να αναπτυχθούμε στην πνευματική ζωή...Όταν η παράδοση είναι πλήρης, οι σκέψεις του μαθητή είναι ένα με τον Γκουρού. Τότε, και μόνο τότε, κάθε λέξη που λέει ο Γκουρού πραγματοποιείται στη ζωή του μαθητή. Αν ο μαθητής είναι ανυπάκουος και ισχυρογνώμων, με τη δική του προσωπικότητα, ο Γκουρού δεν μπορεί να κάνει τίποτα, ακόμη κι αν το θέλει. Αυτός είναι ο παραψυχικός νόμος»(Σατυανάντα, Φως, σ. 75-77).\nΤο Σατυανάστισραμ θέλει τους οπαδούς του σκλάβους του γκουρού· μόνο έτσι μπορούν να ελπίζουν στη «χάρη του», προσθέτει.«Πως λοιπόν να πολεμήσουμε τον νου; Είναι μόνο η χάρη του Γκουρού που μπορεί να μας ελευθερώσει από τη δουλεία αυτή του νου... Η χάρη του Γκουρού όμως δεν αποκτιέται τόσο εύκολα. Για να την λάβουμε πρέπει να είμαστε ειλικρινείς και ολοκληρωτικά δικοί του. Πρέπει να του ανήκουμε σώμα, νους και ψυχή... Για να δεχτεί την αληθινή χάρη του Γκουρού, ο μαθητής πρέπει να μην έχει δικό του νου σε σχέση με τον Γκουρού. Ο Γκουρού σκέφτεται και ο μαθητής ενεργεί. Ο μαθητής δεν κρίνει τις σκέψεις του Γκουρού του. Τις δέχεται σαν να ήταν δικές του. Μόνο ένας τέτοιος μαθητής μπορεί να λάβει την αληθινή χάρη του Γκουρού».\n«Εάν ο μαθητής θέλει να παραδώσει τον εαυτό του εντελώς στον Γκουρού, τότε μπορεί να θεωρεί τον εαυτό του σαν τον σκλάβο του Γκουρού»(Σατυανάντα, Φως, σ. 100-101.108).\nΗ σχέση Γκουρού-μαθητή παρομοιάζεται από το Σατυανστασράμ με τη σχέση του εγκεφάλου προς τα μέλη του σώματος, που προσαρμόζουν τις ενέργειες τους προς τις λειτουργίες του εγκεφάλου. Ο μαθητής πρέπει να μένει πάντοτε «συντονισμένος στη συχνότητα του Γκουρού» και τότε δεν μπορεί πλέον να ενεργήσει «αντίθετα με τις οδηγίες του Γκουρού του» και να αποφύγει την «καταστροφή» των μελών του σώματος, που δεν συμμορφώνονται με τα μηνύματα του εγκεφάλου. Γι’ αυτό ο μαθητής πρέπει να διατηρεί συνεχώς ενότητα με τον Γκουρού του κι αυτό επιτυγχάνεται με την πρακτική της αδιάκοπης ενθύμησης»(Φως, σ. 44).\n«Ο Γκουρού θα πρέπει να μπορεί να επηρεάσει και να κατευθύνει το νου του μαθητή του σε οποιαδήποτε κατεύθυνση δεξιά, αριστερά, μπρος, πίσω, πάνω, μέσα στο χαντάκι, πάνω στο βουνό, μέσα στον ποταμό, μέσα στην φωτιά, μέσα στο νερό. Και ο μαθητής λέγει: 'Πάρε τη ζωή μου και ας γίνει ο,τι είναι να γίνει. Αυτή είναι η αντίληψη της σχέσης Γκουρού-μαθητή».(Γιόγκα 13/81, σ. 27).\n«Ο Γκουρού μου μπορεί να κάνει ο,τι θελήσει με μένα, γιατί είμαι δική του», λέγει η σουάμι Ατμανάντα για το γκουρού της Σατυανάντα. «Η μόνη σαντάνα μου και η μόνη απόφαση μου είναι να τον ακούω περισσότερο. Δεν προσέχω αν μ' αγαπά ή όχι, αν με ευλογεί ή όχι. Παρακαλώ να με κατηγορεί, να με βλάπτει και να με απαρνείται. Τον ζητώ μόνο στην καρδιά μου. Είναι η μητέρα μου, πατέρας, σύζυγος και σύντροφοι, Δεν χρειάζεται να χαϊδέψω τα πόδια του ή να τραγουδήσω φωναχτά το όνομά του για να αποδείξω την αφοσίωσή μου, γιατί τον κρατώ μέσα μου και κλείνω τα αυτιά μου, τη μύτη μου και το στόμα μου σφιχτά ώστε δεν μπορεί να φύγει, ούτε μπορεί κανένας άλλος να μπει.\nΩ Γκουρουτζί, προσεύχομαι να ξαναγεννηθώ σε κάθε είδος και κάθε μορφή για να σε υπηρετήσω και να σε αμείψω, γιατί αυτός ο βίος δεν είναι αρκετός»(Γιόγκα 7/80, σ.13).\nΣκοπός της «υποταγής» είναι «να γίνει κανείς ένα αποτελεσματικό εργαλείο του Γκουρού σε όλα τα επίπεδα. Εάν η υποταγή του μαθητή είναι πλήρης, όταν ο Γκουρού του λέει: ‘Αυτό θα συμβεί με εσένα', αυτό συμβαίνει»(Γιόγκα 13/81, σ. 30). «Δεν μπορείτε να έχετε Γκουρού, αν έχετε εγώ... Γιατί έχουμε εγώ; Επειδή δεν θέλουμε να χάσουμε τον εαυτό μας! Θέλουμε να διατηρήσουμε την ταυτότητα μας», λέγει ο Σατυανάντα(Φως, σ. 212)και κηρύττει ακριβώς το αντίθετο από την χριστιανική ελπίδα!\nΤο Σατυαναντασράμ παρομοιάζει τον Γκουρού με ένα χειρουργό, ο οποίος αναλαμβάνει να κάνει «εγωεκτομή» στο μαθητή του! Αν ο μαθητής δεν είναι ικανός να παραδοθεί, «τότε ο Γκουρού χρειάζεται να εκτελέσει εγωεκτομή πάνω σ' αυτόν. Όπως ακριβώς χειρουργείται σε διαφορετικά μέρη του σώματος, με τον ίδιο τρόπο, υπάρχει μια επέμβαση στη Γιόγκα που λέγεται εγωεκτομή» Το «εγώ» χαρακτηρίζεται σ' αυτή την περίπτωση σαν «καρκινώδης όγκος», που χρειάζεται το ταχύτερο απομάκρυνση. Όταν απομακρυνθεί αυτός ο «όγκος» από τον μαθητή, παύει πλέον αυτός να υπάρχει· και χάνει την επίγνωση του «εγώ είμαι», σε σχέση με τον γκουρού. «Δεν έχει περιθώρια επιλογής μπροστά στον Γκουρού. Είναι υπηρέτης, σκλάβος, και υπάρχει για τον Γκουρού»(Σατυανάντα, Φως, σ. 253.84.88).\nΣ' αυτή την κατάσταση ο μαθητής επιστρέφει στην παιδική, τη νηπιακή θα έλεγε κανείς, ηλικία. «Το παιδί πρέπει να ακούει, αλλά συγχρόνως να μην έχει συνειδητή επίγνωση του τι λέτε. Ο εγκέφαλος καταγράφει την εντύπωση σ' ένα υποσυνείδητο επίπεδο˙ και από εκεί εργάζεται πάνω στην συνειδητότητα πιο δυναμικά»(Γιόγκα 15/81, σ. 34).\n«Αυτό είναι ένα είδος πλύσης εγκεφάλου», παραδέχεται το Σατυαναντασράμ. Και προσθέτει: «Είναι πραγματικά πολύ καλό, εάν καθαρίζεται ο εγκέφαλος μας με κάτι καθαρό. Στην δεκτική κατάσταση που δημιουργεί ηΓιόγκα Νίντρα. μπορούμε να διορθώσουμε τα αρνητικά πρότυπα που ήδη υπάρχουν μέσα στον εγκέφαλο».(Γιόγκα 15/81, σ. 34).Αυτά τα «αρνητικά πρότυπα τα προσδιορίζει, φυσικά, ο γκουρού, όπως και τις «απαραίτητες διορθώσεις»!\nΠρέπει όμως να πούμε, πως η ταύτιση του γκούρου με τον Θεό έχει διαφορετική έννοια μεταξύ των Ινδών και των Δυτικών προσήλυτων του γκουρουϊσμού. Για τους Ινδούς κάθε άνθρωπος είναι Θεός στο βαθμό που κατέχει τη «γνώση» της μη-δυαδικότητος, και η «απελευθέρωση» από τον τροχό της Samsara, καθώς και η διάλυση στη θεία ουσία, είναι ο στόχος κάθε ανθρώπου! Στην Ινδία, αν κάποιος μαθητής δεν διδάσκεται πλέον κάτι από τον γκουρού, τον ευχαριστεί και πηγαίνει σε άλλον, χωρίς ο γκουρού να παρεξηγείται.\nΑλλά στις νέες γκουρουιστικές ομάδες που δρουν στη Δύση δε συμβαίνει το ίδιο. Οι δυτικοί οπαδοί του γκουρουϊσμού έχουν διαφορετική εικόνα περί Θεού. Είναι η εικόνα να του Παντοδυνάμου Δημιουργού του ουρανού και της γης. Λοιπόν γι’ αυτούς ο γκουρού συμβολίζει τον θεό, όπως ακριβώς εκλαμβάνουμε εμείςτο Θεό στηνχριστιανική πίστη!\nΈτσι ο γκουρού είναι ο υπέρτατος και απεριόριστος Θεός, ο Κύριος του ουρανού και της γης. Σε διάλεξη του στην Αθήνα (1986) ο F.W.Haack ανέφερε:«Όταν ήλθε στη Γερμανία ο μπέμπυ-γκουρού Μαχαράτζι, που ανέλαβε το ρόλο του Θεού σε ηλικία 8 ετών, παντού υπήρχαν αφίσες και πάνω από τη φωτογραφία του ήταν η επιγραφή: ‘Ο Κύριος του Σύμπαντος'! Αυτή τη στιγμή ο 'Κύριος του Σύμπαντος' περνάει τον καιρό του παίζοντας με μεγάλα αυτοκίνητα και καλοπερνάει σε βάρος των οπαδών του».


Εφημερίδα Ανασύνταξη: 2008\nΑναρτήθηκε από Anasintaxi στις 7:11:00 μ.μ. Δεν υπάρχουν σχόλια:\nΑναρτήθηκε από Anasintaxi στις 6:08:00 μ.μ. Δεν υπάρχουν σχόλια:\nΑναρτήθηκε από Anasintaxi στις 1:38:00 π.μ. 1 σχόλιο:\nΑναρτήθηκε από Anasintaxi στις 11:35:00 π.μ. 2 σχόλια:\nΑναρτήθηκε από Anasintaxi στις 11:26:00 π.μ. Δεν υπάρχουν σχόλια:\nΑναρτήθηκε από Anasintaxi στις 11:22:00 π.μ. Δεν υπάρχουν σχόλια:\nΑναρτήθηκε από Anasintaxi στις 2:28:00 π.μ. 3 σχόλια:\nΑναρτήθηκε από Anasintaxi στις 2:16:00 π.μ. Δεν υπάρχουν σχόλια:\nΑναρτήθηκε από Anasintaxi στις 2:08:00 π.μ. Δεν υπάρχουν σχόλια:


Παρατηρητήριο Αμαρουσίου: Οι όροι της αναχρηματοδότησης των δανείων του Αμαρουσίου\nΟι όροι της αναχρηματοδότησης των δανείων του Αμαρουσίου\nΤo ΔΕΛΤΙΟ ΤΥΠΟΥ που η ΔΙΟΙΚΗΣΗ του ΔΗΜΟΥ δεν θα ΒΓΑΛΕΙ ΠΟΤΕ!\nΣτις αρχές του μήνα, η Διοίκηση του Δήμου αποφάσισε να αναχρηματοδοτηθούν τα δάνεια του Δήμου μέσω του Ταμείου Παρακαταθηκών και Δανείων (ΤΠΔ) με σκοπό την επίτευξη καλύτερων οικονομικών όρων - μείωση μηνιαίας δόσης, επιτοκίων, επιμήκυνση χρόνου αποπληρωμής.\nΜε ποιους όρους γίνεται αυτό;\nΒάσει της εισήγησης της Διοίκησης, οι όροι δυνάμει των οποίων γίνεται η αναχρηματοδότηση, είναι ληστρικοί.\nΟυσιαστικά το ΤΠΔ θα μπορεί να θεωρεί το δάνειο ληξιπρόθεσμο και απαιτητό στο σύνολό του εάν καθυστερήσουν οποιεσδήποτε δύο δόσεις μέσα σε ένα έτος.\nΌλοι οι πόροι του Δήμου (ΚΑΠ, ανταποδοτικά, κάθε είδους τακτικά και έκτακτα έσοδα, παρόντα και μελλοντικά) όχι απλά τίθενται στη διάθεση του ΤΠΔ αλλά εκχωρούνται σε αυτό ώστε να παίρνει το απαιτούμενο ποσό για να εξυπηρετηθεί το δάνειο, για όλη τη διάρκειά του, δηλαδή για 35 χρόνια!\nΚι αν αυτά δεν φτάνουν, ο Δήμος υποχρεούται με οποιονδήποτε τρόπο να τα βρει, από τους πόρους που δεν εκχωρούνται, ακόμη κι αν εκ του νόμου είναι ανταποδοτικοί!\nΤο αυτό ισχύει και για τους τόκους, όχι μόνο για τις δόσεις, ενώ εκ των προτέρων αποδεχόμαστε τους τόκους επί τόκων!\nΠαράλληλα, παραμένουν οι υποθήκες στα ακίνητα του Δήμου & το ΤΠΔ έχει το δικαίωμα να εγγράψει & άλλες κατά την κρίση του, ή να συστήσει ενέχυρο στα κινητά πράγματα του Δήμου.\nΕάν δε ο δήμος αρνηθεί, το ΤΠΔ μπορεί να κηρύξει το δάνειο ληξιπρόθεσμο και απαιτητό στο σύνολό του.\nΆραγε, γιατί η Διοίκηση δεν έχει δώσει ένα δελτίο τύπου στα τοπικά ΜΜΕ με τους όρους αυτής της αναχρηματοδότησης, ώστε οι Μαρουσιώτες να ξέρουν τι υπογράφεται γι αυτούς, χωρίς αυτούς;\nΓιατί να εγκλωβιστούμε έτι περαιτέρω στη θηλιά του τραπεζικού δανεισμού, αφού τα δάνειά μας είναι έως σήμερα ενήμερα;\nΚι αφού είναι ενήμερα, γιατί είχαμε τόση σπουδή να ψηφίσουμε την έγκριση υποβολής του αιτήματος για αναχρηματοδότηση στο ΤΠΔ;\nΤα χρήματα που θα εξοικονομήσουμε από την πρόσκαιρα χαμηλότερη δόση, πού έχουμε τόση ανάγκη να τα διαθέσουμε;\nΌταν οι τράπεζες προσφέρουν μία παροχή, το κάνουν διότι κερδίζουν πολλαπλάσια είτε σε χρήματα, είτε σε εγγυήσεις. Το τραπεζικό σύστημα δεν είναι αθώο.\nΦροντίζει πάντα να κερδίζει – έως σήμερα ο Έλληνας φορολογούμενος πληρώνει τη χρεωκοπία του επωμιζόμενος τις ανακεφαλαιοποιήσεις των τραπεζών.\nΚαι οι υφιστάμενες όπως και οι επερχόμενες περικοπές, τελικά πολύ φοβάμαι ότι θα εξαναγκάσουν τους Δήμους να αποπληρώνουν τις δόσεις και τους τόκους ακόμα και από χρήματα τα οποία προορίζονται για κοινωνική πολιτική και παροχές πρόνοιας και τελικά, ότι πάλι οι Μαρουσιώτες θα πληρώσουν τα σπασμένα.


Τα eye patches είναι το πιο "must have" προϊόν και όχι άδικα\nΤα eye patches είναι το πιο “must have” προϊόν και όχι άδικα\nΔεν υπάρχει κάτι πιο ενοχλητικό από τους μαύρους κύκλους κάτω από τα μάτια. Το αφυδατωμένο δέρμα και το οίδημα που υπάρχει στην περιοχή είναι σημάδια της αϋπνίας, την κούρασης αλλά και των κακών συνηθειών μας όπως η κακή διατροφή, το κάπνισμα και το ποτό. Όταν αυτή η περιοχή πρήζεται οφείλεται στην κατακράτηση υγρών λόγω τοπικής απόφραξης του λεμφικού συστήματος και συσσώρευση τοξινών.\nΤα πρώτα eye patches τα εφηύραν στην Νότια Κορέα. Ουσιαστικά αποτελούν μια μίνι μάσκα για την περιοχή κάτω από τα μάτια. Είναι εμποτισμένα με εξειδικευμένα συστατικά για κάθε ανάγκη των ματιών μας. Τα περισσότερα από αυτά είναι κατασκευασμένα από υδρογέλη αλλά στο εμπόριο θα βρείτε και patches που κατασκευάζονται από ύφασμα.\nΤοποθετούνται πάντα σε καθαρό δέρμα, αφού δηλαδή έχετε κάνει το ντεμακιγιάζ σας. Δεν είναι απαραίτητο να χρησιμοποιούνται καθημερινά. Τα τοποθετείς στην περιοχή γύρω από τα μάτια και τα αφήνεις να δράσουν για 15 με 20 λεπτά. Αφού τα αφαιρέσεις καθάρισε την περιοχή με μία λοσιόν και μην ξεχάσεις να τοποθετήσεις μια ενυδατική κρέμα.\nTips: Τοποθέτησε τα στο ψυγείο για μισή ώρα πριν τα χρησιμοποιήσεις γιατί έτσι γίνονται πιο αποτελεσματικά στα οιδήματα. Επίσης μπορείς να τα τοποθετήσεις και σε άλλα μέρη του προσώπου σου που έχουν “πρόβλημα” όπως στις ρινοπαρειακές γραμμές ή στο μεσόφρυο.\nFeatured Image: wayhomestudio/Freepik\neye patchesμάτιαμαύροι κύκλοιμεσόφρυοπεριποίησηρινοπαρειακές γραμμές\nΤελικά, τι διαφορά έχει το άρωμα από το body mist;\nΈξυπνα τρικς για πιο ανώδυνη αποτρίχωση\nΓιατί πρέπει να βάλεις στο πρόγραμμα σου τον καθαρισμό προσώπου\nΙδέες για ένα γιορτινό μανικιούρ\nΠολύτιμες συμβουλές για υπέροχα φρύδια\nΟι κορυφαίες αποχρώσεις για την σεζόν SS22\nΜάθε γιατί πρέπει να πίνεις γάλα και τώρα που μεγάλωσες


17/02/2014, 11:24 Upd: 17/02/2014, 12:59 3\nΣτο Κυρηνάλιο Μέγαρο βρίσκεται το μεσημέρι ο αρχηγός του Δημοκρατικού Κόμματος, Ματέο Ρέντζι, όπου έλαβε την εντολή σχηματισμού κυβέρνησης από τον Ιταλό πρόεδρο, Τζόρτζιο Ναπολιτάνο. Ο 39χρονος μέχρι σήμερα δήμαρχος της Φλορεντίας γίνεται ο νεαρότερος πρωθυπουργός της Ιταλίας και ο τρίτος κατά σειρά μη εκλεγμένος.\nO Ρέντζι, μετά τη συνάντηση με τον Τζόρτζιο Ναπολιτάνο που διήρκεσε μίαμιση ώρα, δήλωσε ότι «αποδέχεται την εντολή σχηματισμού κυβέρνησης με αίσθημα ευθύνης, και δεσμεύτηκε ότι θα δώσει όλη του την ενεργεια στο έργο που του ανατέθηκε. Την ίδια ώρα, δίνουν και παίρνουν τα ονόματα που θα στελεχώνουν τη νέα κυβέρνηση.\nΓια το νευραλγικό υπουργείο Οικονομικών, ακούγονται τα ονόματα του Λορέντζο Μπίνι Σμάγκι, της Λουκρέτσια Ράικλιν και του Ρομάνο Πρόντι. Ωστόσο ο πρώην πρωθυπουργός της Ιταλίας διέψευσε τη φημολογία.\nΟι διαβουλεύσεις για τη σύνθεση και την στρατηγική της επόμενης κυβέρνησης μεταφέρονται αύριο στους διαδρόμους της Βουλής και της Γερουσίας, άγνωστο όμως είναι μέχρι πότε θα διαρκέσουν, αναφέρουν τα ιταλικά ΜΜΕ.\nΠάντως, μέχρι να κλείσουν οι διαπραγματεύσεις με τις υπόλοιπες πολιτικές δυνάμεις που στηρίζουν τον Ρέντζι -δηλαδή την «Επιλογή Πολιτών» του Μόντι και την «Νέα Κεντροδεξιά» (NCD) του Αλφάνο, η οποία θέτει όρους, τίποτε δεν είναι σίγουρο.\nΟ Ρέντζι έβαλε στο περιθώριο τον τεχνοκράτη Ενρίκο Λέτα, μετά από σχεδόν δέκα μήνες παραμονής του στην πρωθυπουργία.\nΌπως επισημαίνουν τα ιταλικά ΜΜΕ, ο Ιταλός πρόεδρος δέχτηκε σήμερα τον Ρέντζι έχοντας κλείσει τα ανοιχτά σημεία με τα κόμματα της αντιπολίτευσης με τα οποία είχε χτες συνάντηση.\nΟ Ρέντζι σηκώνει τώρα τα... μανίκια και το πρώτο μέλημά του είναι να ικανοποιήσει την «πρόθυμη υπό όρους» Νέα Κεντροδεξιά του Αντζελίνο Αλφάνο, που για να συμμετάσχει στο νέο κυβερνητικό σχήμα, θέλει πολιτικές εγγυήσεις και πολλά χαρτοφυλάκια .\nΑπό την πλευρά του, ο Σίλβιο Μπερλουσκόνι, ο οποίος κάθισε χτες στο τραπέζι των διαπραγματεύσεων υπό τον Ναπολιτάνο παρά την καταδίκη του, γεγονός που καταγγέλθηκε δριμύτατα, τόνισε ότι η «Forza Italia» θα είναι «μία υπεύθυνη αντιπολίτευση» σε οποιαδήποτε κυβέρνηση σχηματιστεί.


Έρχονται νέοι πρόσφυγες στο Κουτσόχερο; | larissanet.gr - H Νέα Εφημερίδα της Λάρισας\nΛάρισα » Έρχονται νέοι πρόσφυγες στο Κουτσόχερο;\nΈρχονται νέοι πρόσφυγες στο Κουτσόχερο;\nΗμερομηνία: 6 Ιουλίου 2018, 09:46 Κατηγορία: Λάρισα, Παραπολιτικά\nΤην… φωτιά άναψε ο ο περιφερειακός συντονιστής του Υπουργείου Μεταναστευτικής Πολιτικής για τη βόρεια Ελλάδα και την Ήπειρο, Νίκος Ράγκος, μιλώντας στη συνεδρίαση του Δ.Σ. της Περιφερειακής Ένωσης Δήμων Κεντρικής Μακεδονίας. Όπως επισήμανε, οι αρμόδιες υπηρεσίες έχουν στόχο τη λειτουργία δομών έκτακτης υποδοχής, όπως εκείνες του Βαγιοχωρίου και της Νέας Καβάλας που συμβάλλουν στην αποσυμφόρηση της δομής των Διαβατών και θα λειτουργήσουν μέχρι τον ερχόμενο Οκτώβριο. Επιπλέον, γίνονται επεκτάσεις και βελτιώσεις σε δομές που βρίσκονται στην Αλεξάνδρεια Ημαθείας, τη Φιλιππειάδα Πρέβεζας, τον Κατσικά Ιωαννίνων και το Κουτσόχερο Λάρισας, ώστε να μεταφερθούν εκεί άτομα από το Βαγιοχώρι και τη Νέα Καβάλα.\nΑπό τα λεγόμενα του καταλαβαίνει κανείς ότι το Κουτσόχερο πιθανόν να δεχθεί νέους πρόσφυγες. Για αυτή την εξέλιξη σύμφωνα με τον αντιδήμαρχο Κοινωνικής Πολιτικής Δημήτρη Δεληγιάννη δεν έχει ενημερωθεί ο Δήμος Λαρισαίων. Σύμφωνα με τις τελευταίες συνεννοήσεις που έχουν γίνει με το υπουργείο Μεταναστευτικής Πολιτικής αναμένονται άλλα 70 κοντέινερ για να στεγάσουν το τελευταίο κύμα μεταναστών που ήρθαν από την Πάτρα και δεν υπάρχει “χώρος διαμονής. «Αυτή τη στιγμή στο Κουτσόχερο είναι περίπου 1050 πρόσφυγες και δεν μπορεί να δεχθεί άλλους καθώς πλέον η κατάσταση δεν θα μπορεί να ελεγχθεί. Σε αυτό συμφωνεί και το υπουργείο που σε επικοινωνία μας χαρακτήρισε αυτή την κατάσταση προσωρινή», κατέληξε ο αντιδήμαρχος.


Αγορά σπιτιού - πρώτης κατοικίας: Αναλυτικός οδηγός - Προϋποθέσεις και δικαιολογητικά\n6, Δεκέμβριος, 2021 | 20:13\nΑγορά σπιτιού – πρώτης κατοικίας: Με πλήρη απαλλαγή από κάθε φόρο ή με πολύ ελάχιστη φορολογική επιβάρυνση μπορεί πλέον ένας νέος, άγαμος ή έγγαμος, να αγοράσει πρώτη κατοικία.\nΑγορά σπιτιού – πρώτης κατοικίας: Τι προβλέπει η υπάρχουσα νομοθεσία\nΑφορολόγητα όρια για πρώτη κατοικία:\nΕφόσον αποκτάται πρώτη κατοικία από άγαμο, η αξία της κατοικίας απαλλάσσεται από το φόρο μέχρι του ποσού των 200.000 ευρώ. Σε περίπτωση απόκτησης πρώτης κατοικίας από έγγαμο, η αξία απαλλάσσεται από το φόρο μέχρι του ποσού των 250.000 ευρώ. Το όριο της αφορολόγητης αξίας προσαυξάνεται κατά 25.000 ευρώ για καθένα από τα δύο πρώτα τέκνα και κατά 30.000 ευρώ για το τρίτο και καθένα από τα επόμενα ανήλικα τέκνα, των οποίων την επιμέλεια έχει ο δικαιούχος. Στο ποσό της απαλλαγής περιλαμβάνεται και η αξία μιας θέσης στάθμευσης αυτοκινήτου και ενός αποθηκευτικού χώρου, για επιφάνεια εκάστου έως 20 τ.μ., εφόσον βρίσκονται στο ίδιο ακίνητο και αποκτώνται ταυτόχρονα. Επίσης, σε περίπτωση αγοράς οικοπέδου στο οποίο μπορεί να ανεγερθεί πρώτη κατοικία, προβλέπεται απαλλαγή από το φόρο μέχρι το όριο αξίας των 50.000 ευρώ για τον άγαμο και μέχρι το όριο των 100.000 ευρώ για τον έγγαμο. Το όριο προσαυξάνεται κατά 10.000 ευρώ για καθένα από τα δύο πρώτα τέκνα και κατά 15.000 ευρώ για το τρίτο και καθένα από τα επόμενα τέκνα του δικαιούχου. Τα παραπάνω ισχύουν εφόσον στον δικαιούχο περιέρχεται μία μόνο κατοικία ή ένα οικόπεδο εξ ολοκλήρου και κατά πλήρη κυριότητα και όχι ποσοστό εξ αδιαιρέτου.\nΓια να αναγνωριστεί το δικαίωμα απαλλαγής, θα πρέπει αυτός ή αυτή που αποκτά την κατοικία, η σύζυγος ή ο σύζυγος και τα ανήλικα τέκνα τους να μην έχουν δικαίωμα πλήρους κυριότητας ή επικαρπίας ή οίκησης σε άλλη κατοικία που πληροί τις στεγαστικές ανάγκες της οικογένειας και βρίσκεται σε δήμο ή κοινότητα με πληθυσμό άνω των 3.000 κατοίκων. Επίσης να μην κατέχουν, σε δήμο ή κοινότητα με πληθυσμό άνω των 3.000 κατοίκων, οικόπεδο οικοδομήσιμο, στο οποίο αντιστοιχεί εμβαδόν κτίσματος που πληροί τις στεγαστικές τους ανάγκες. Οι στεγαστικές ανάγκες θεωρείται ότι δεν καλύπτονται αν το συνολικό εμβαδόν των κτισμάτων που κατέχει ή μπορεί να ανεγείρει ο δικαιούχος είναι κάτω από 70 τ.μ., προσαυξανόμενα κατά 20 τ.μ. για καθένα από τα δύο πρώτα τέκνα και κατά 25 τ.μ. για το τρίτο και καθένα από τα επόμενα τέκνα του δικαιούχου.\nΑγορά σπιτιού – πρώτης κατοικίας: Τα δικαιολογητικά\nΠιστοποιητικό οικογενειακής κατάστασης του δικαιούχου της απαλλαγής και ληξιαρχική πράξη γάμου ή γέννησης τέκνου, κατά περίπτωση, εφόσον τα στοιχεία του γάμου ή της γέννησης δεν προκύπτουν από το πιστοποιητικό. Τα δικαιολογητικά αυτά δεν απαιτείται να προσκομίζονται από τον δικαιούχο, αλλά θα πρέπει να αναζητώνται από την αρμόδια ΔΟΥ αυτεπάγγελτα. Εάν ο δικαιούχος το επιθυμεί, έχει τη δυνατότητα να προσκομίσει ο ίδιος τα ανωτέρω πιστοποιητικά. Δεν υφίσταται υποχρέωση αυτεπάγγελτης αναζήτησης των πιο πάνω δικαιολογητικών από το Ειδικό Ληξιαρχείο για τα αντίστοιχα γεγονότα που έχουν λάβει χώρα στο εξωτερικό. Η αιτούμενη απαλλαγή θα χορηγείται μετά την έκδοση των πιστοποιητικών για τα οποία έχει εφαρμοσθεί η διαδικασία της αυτεπάγγελτης αναζήτησης.\nΥπεύθυνη δήλωση του άρθρου 8 του Ν. 1599/1986, με την οποία ο δικαιούχος της απαλλαγής θα βεβαιώνει ότι:\nΈγγραφο ή έγγραφα που αποδεικνύουν τη μόνιμη κατοικία του δικαιούχου στην Ελλάδα επί 1 τουλάχιστον έτος πριν από τη χορήγηση της απαλλαγής. Η απόδειξη του γεγονότος αυτού μπορεί να γίνει με οποιοδήποτε νόμιμο μέσο. Π.χ. μπορούν να υποβληθούν αντίγραφα φορολογικών δηλώσεων, βεβαιώσεις ασφαλιστικών φορέων, συμβάσεις εργασίας, πιστοποιητικά φοίτησης των τέκνων σε σχολεία στην Ελλάδα, βεβαίωση έναρξης επαγγελματικής δραστηριότητας, μισθωτήριο συμβόλαιο κατοικίας κ.λπ.


Πίνακας Ντα Βίντσι: "Μυστήριο" γύρω από την εξαφάνιση του ακριβότερου έργου τεχνης | Alphafreepress.gr\nalphafreepress.gr / ΠΟΛΙΤΙΣΜΟΣ / Πίνακας Ντα Βίντσι: “Μυστήριο” γύρω από την εξαφάνιση του ακριβότερου έργου τεχνης\nΠίνακας Ντα Βίντσι: “Μυστήριο” γύρω από την εξαφάνιση του ακριβότερου έργου τεχνης\nΠίνακας Ντα Βίντσι: Όλος ο κόσμος της τέχνης αναρωτιέται πού βρίσκεται ο «Σωτήρας του Κόσμου», ο πίνακας που "έπιασε" την ακριβότερη τιμή σε δημοπρασία\nΠίνακας Ντα Βίντσι: Όλος ο κόσμος της τέχνης αναρωτιέται πού βρίσκεται ο «Σωτήρας του Κόσμου», ο ακριβότερος πίνακας που πουλήθηκε ποτέ σε δημοπρασία. Ο πίνακας «Ο Σωτήρας του Κόσμου» (Salvator Mundi) του Λεονάρντο Ντα Βίντσι είχε αγοραστεί έναντι του ιλιγγιώδους ποσού των 450 εκατομμυρίων δολαρίων τον Νοέμβριο του 2017, μετά από κατάθεση προσφορών διαρκείας μόλις δεκαεννέα λεπτών σε δημοπρασία του οίκου Christie’s στη Νέα Υόρκη. Το διάσημο μουσείο του Λούβρου στο Παρίσι θέλοντας να τιμήσει τη μνήμη του Λεονάρντο Ντα Βίντσι στην 500 επέτειο από το θάνατό του προσπαθεί να δανειστεί τον συγκεκριμένο πίνακα για να τον εκθέσει στις 24 Οκτωβρίου, δίπλα από τον διάσημο πίνακα της Μόνα Λίζα, έργο επίσης του Λεονάρντο Ντα Βίντσι.\n«Προσπαθούμε να “δανειστούμε” τον ‘Σωτήρα του Κόσμου’ για την έκθεση» δήλωσε η εκπρόσωπος τύπου του Λούβρου Celine Dauvergne. Αν το Μουσείο του Παρισιού πετύχει τον στόχο του, ο πιο ακριβός πίνακας στον κόσμο θα βρεθεί ξαφνικά δίπλα από τον πιο διάσημο πίνακα στον κόσμο, τη Μόνα Λίζα του Ντα Βίντσι. Ανάμεσα στους πίνακες που έχουν εξασφαλιστεί για την έκθεση είναι ένα άλλο έργο του Λεονάρντο Ντα Βίντσι ο «Άνθρωπος του Βιτρούβιου». Το Διοικητικό Δικαστήριο της Περιφέρειας της Βενετίας απέρριψε την προσφυγή της πολιτιστικής οργάνωσης Italia Nostra κατά του δανεισμού του περίφημου σχεδίου.\nΠίνακας Ντα Βίντσι: Η περιπετειώδης διαδρομή του Salvator Mundi\nΤο έργο του Λεονάρντο Ντα Βίντσι «Σωτήρας του Κόσμου» πιστεύεται ότι φιλοτεχνήθηκε δεκατέσσερα χρόνια πριν ο μεγάλος δημιουργός φύγει από τη ζωή. Σύμφωνα με πληροφορίες ο πίνακας αγοράστηκε το 1958 στην Αγγλία για 45 λίρες. Ενώ επανήλθε στο προσκήνιο το 2005 όταν πουλήθηκε σε έναν οίκο δημοπρασιών στη Νέα Ορλεάνη. Συγκεκριμένα ο Νεοϋορκέζος έμπορος τέχνης Αλεξάντερ Πάρις, μαζί με τον συνεργάτη του Ρόμπερτ Σάιμον αγόρασαν τον πίνακα σε δημοπρασία της γκαλερί Σεντ Τσαρλς στη Νέα Ορλεάνη, στην τιμή των 1.175 δολαρίων. Το 2013 τον πώλησαν για 83 εκατομμύρια δολάρια, αφού είχαν επενδύσει στην αποκατάστασή του, διαλύοντας τη φήμη ότι μπορεί να ήταν προϊόν εργασίας ενός εκ των μαθητών και όχι του ίδιου του Λεονάρντο Ντα Βίντσι.\nΑγοραστής του πολυπόθητου αριστουργήματος υπήρξε ο γνωστός από τη δικαστική του διαμάχη με τον Ρώσο μεγιστάνα και ιδιοκτήτη του Σκορπιού Ντμίτρι Ριμπολόβλεφ, Υβς Μπουβιέ. Μάλιστα, όπως πρόσφατα ανέφεραν σε δημοσίευμά τους οι Washington Times, άνθρωποι σαν τον Μπουβιέ που διατηρούν freeports (ιδιωτικούς χώρους αποθήκευσης πολύτιμων αντικειμένων, χρημάτων, χρυσού και έργων τέχνης) εμπλέκονται σε σκάνδαλα για ξέπλυμα μαύρου χρήματος συνολικού ύψους 899 δισεκατομμυρίων δολαρίων. Ο Υβς Μπουβιέ ήταν σύμβουλος για την αγορά και πώληση έργων τέχνης του Ντμίτρι Ριμπολόβλεφ. Σε εκείνον μεταπώλησε έναν 127,5 εκατομμυρίων δολαρίων τον πίνακα «Ο Σωτήρας του Κόσμου» του Λεονάρντο Ντα Βίντσι. Ο Μπουβιέ εκτός από τον παραπάνω πίνακα είχε βοηθήσει τον Ριμπολόβλεφ να αποκτήσει 37 αριστουργήματα, με τον Ρώσο κροίσο να πληρώνει συνολικά 1,5 δισεκατομμύρια δολάρια.\nΠίνακας Ντα Βίντσι: Η αποκάλυψη της απάτης\nΌταν ο Ριμπολόβλεφ ανακάλυψε πως ο Μπουβιέ τον εξαπατούσε, χειραγωγώντας τις τιμές των έργων εξασφαλίζοντας τεράστια ποσά ως προμήθεια κινήθηκε νομικά τόσο εναντίον του Μπουβιέ όσο και εναντίον του οίκου Sotheby’s. Ο Ελβετός έμπορος τέχνης ήρθε αντιμέτωπος και με τις ομοσπονδιακές φορολογικές αρχές στη Βέρνη οι οποίες ξεκίνησαν έρευνα για τον Μπουβιέ τον περασμένο Αύγουστο λόγω υποψίας σοβαρών φορολογικών παραβάσεων».\nΜάλιστα οι δικαστικές αρχές της Ελβετίας κατάσχεσαν τον Νοέμβριο του 2017 ένα ακίνητο ιδιοκτησίας του Μπουβιέ στη Γενεύη, το οποίο κατείχε μέσω ελβετικής εταιρείας, ως εγγύηση ότι θα πληρώσει τους φόρους του εάν αποδειχθεί ένοχος. Παράλληλα, την ίδια χρονική περίοδο, του Νοεμβρίου του 2017 και ενώ η δικαστική διαμάχη του Ριμπολόβλεφ με τον Ελβετό έμπορο τέχνης εξελισσόταν, στην κατάμεστη αίθουσα του οίκου Christie’s στη Νέα Υόρκη ο Salvator Mundi αποκτούσε νέο ιδιοκτήτη έναντι 450 εκατομμυρίων δολαρίων. Τον πίνακα είχε δώσει στον οίκο ο Ντμίτρι Ριμπολόβλεφ για να τον πουλήσει, αποκομίζοντας άγνωστο μέχρι στιγμής κέρδος.\nΠίνακας Ντα Βίντσι: Τα ΗΑΕ αρνήθηκαν να δώσουν απαντήσεις για τον πίνακα\nΗ πώληση του έργου του Λεονάρντο Ντα Βίντσι έγινε πρώτο θέμα σε ολόκληρο τον κόσμο ενώ τον Δεκέμβριο του 2017 η Πρεσβεία της Σαουδικής Αραβίας στις Ηνωμένες Πολιτείες ανακοίνωσε ότι ο πίνακας είχε αγοραστεί από το Τμήμα Πολιτισμού και Τουρισμού του Αμπού Ντάμπι. Φήμες ήθελαν τον Σαουδάραβα πρίγκιπα Μπαντέρ Μπίν Αμπντουλλάχ Μπίν Φάρχαν αλ Σαούντ ως μεσάζοντα για την αγορά. Τον Μάρτιο του 2019 δημοσίευμα των New York Times ανέφεραν ότι ο Σαουδάραβας πρίγκιπας ήταν ο πραγματικός ιδιοκτήτης. Ενώ ένα μήνα μετά, τον Απρίλιο του 2019 άλλο δημοσίευμα των New York Times ανέφερε ότι ο διάσημος πίνακας «Salvator Mundi» του Λεονάρντο Ντα Βίντσι εξαφανίστηκε από το Λούβρο του Άμπου Ντάμπι.\nΣύμφωνα πάντα με το δημοσίευμα των Αμερικανών, το Υπουργείο Πολιτισμού των Ηνωμένων Αραβικών Εμιράτων είχε αρνηθεί να δώσει απαντήσεις σχετικά με το πού βρίσκεται ο πίνακας, ενώ υπάλληλοι του μουσείου στο Λούβρο των Ηνωμένων Αραβικών Εμιράτων μιλώντας στους New York Times ανέφεραν ότι δεν γνώριζαν τι απέγινε ο πίνακας. Η εξαφάνιση του Salvator Mundi αναζωπύρωσε τις εικασίες σχετικά με την αυθεντικότητά του αλλά και τον Σαουδάραβα ιδιοκτήτη του.\nΠίνακας Ντα Βίντσι: Μυστήριο γύρω από τον ιδιοκτήτη του πίνακα\nΣτο ίδιο δημοσίευμα υπήρχαν ερωτήματα όπως «πως απέκτησε το μουσείο του Λούβρου στα ΗΑΕ, εάν ήταν δώρο του πρίγκιπα ή δανεισμός ή ιδιωτική πώληση. Πολλοί είναι εκείνοι που θεωρούν ότι ο Σαουδάραβας πρίγκιπας Μπαντέρ Μπίν Αμπντουλλάχ Μπίν Φάρχαν αλ Σαούντ αποφάσισε να τον κρατήσει για τον εαυτό του και να τον τοποθετήσει στην πολυτελή θαλαμηγό του Serene.\nΜέχρι σήμερα και ενώ το γαλλικό μουσείο αναζητά τα έργα που θα εκθέσει με αφορμή τα 500 χρόνια από το θάνατο του Λεονάρντο Ντα Βίντσι, το έργο του «Ο Σωτήρας του Κόσμου» παραμένει άφαντο. Σύμφωνα με τον Guardian ο ακριβότερος πίνακας που πουλήθηκε ποτέ σε δημοπρασία ίσως δεν βρίσκεται στα χέρια του Σαουδάραβα πρίγκιπα Μπαντέρ Μπίν Αμπντουλλάχ Μπίν Φάρχαν αλ Σαούντ, αλλά στην ιδιοκτησία ενός άλλου Σαουδάραβα. Ο λόγος για τον διάδοχο του πριγκιπικού θρόνου, Μοχάμαντ Μπιν Σαλμάν Αλ Σαούντ για τον οποίο είχε δουλέψει “υπογείως” ο πρίγκιπας Μπαντέρ ώστε να αποκτηθεί ο σπουδαίος πίνακας του Λεονάρντο Ντα Βίντσι.\nΟ πρίγκιπας Μοχάμαντ Μπιν Σαλμάν\nΠΙΝΑΚΑΣ ΝΤΑ ΒΙΝΤΣΙ


Σε 48 δόσεις οι οφειλές προς το Δημόσιο | blog καθημερινής ενημέρωσης\nΝέα ρύθμιση για τις ληξιπρόθεσμες οφειλές προς το δημόσιο η οποία θα προβλέπει την καταβολή τους σε έως 48 μηνιαίες δόσεις σε μία προσπάθεια να διευκολυνθούν οι φορολογούμενοι στην εξόφληση των οφειλών τους, προωθεί το υπουργείο Οικονομικών.\nΤα νέα ληξιπρόθεσμα χρέη προς το δημόσιο που δημιουργήθηκαν από τις αρχές του έτους, αυξήθηκαν στο τέλος Αυγούστου στα 6,871 δισ. ευρώ, όπως προκύπτει από τα στοιχεία της Γενικής Γραμματείας Πληροφοριακών Συστημάτων του υπουργείου Οικονομικών.\nΔημοσιεύτηκε απο τον Bill Xrisiko στις 28,Σεπτέμβριος, 2012, 11:54 πμ. στις Κατηγορίες HOT - ΕΙΔΗΣΕΙΣ, photos, ΕΛΛΑΔΑ, ΡΟΗ ΕΙΔΗΣΕΩΝ. Νπορείτε να παρακολουθείσετε τισ απαντήσεις επι του άρθρου απο RSS 2.0. Παρακαλούμε σχολιάστε το άρθρο...( ή αφήστε σύνδεσμο trackback)


Shadowverse | Εισαγωγή & Βασικές Πληροφορίες (Μέρος 1ο) | Athanas & Pain – Team Phantasma\nShadowverse | Εισαγωγή & Βασικές Πληροφορίες (Μέρος 1ο) | Athanas & Pain\nPosted on May 19, 2020 by Γιάννης "Athanas" Αθανασίου\nΣτο σημερινό μας άρθρο θα μιλήσουμε για το Shadowverse!\nΈνα διαφορετικό card-game από τα συνηθισμένα, πολύ γνωστό στην Ασία (νούμερο 1 στην ασιατική αγορά), το οποίο έχει αρχίσει και παίρνει μεγάλη αναγνωρισιμότητα και στην Ευρώπη-Αμερική τα 2 τελευταία χρόνια.\nΤα τελευταία 3 χρόνια ο Γιώργος “Pain” Καραπιπέρης έχει καταφέρει να φτάσει 2 φορές στο top 16 της παγκόσμιας κατάταξης του παιχνιδιού και την χρονιά που διανύουμε μαζί με τον Γιάννη “Athanas” Αθανασίου βρίσκονται στις κορυφαίες θέσεις της κατάταξης για την Δυτική περιφέρεια του παιχνιδιού (#SVOW).\nΘα παρουσιάσουμε και θα αναλύσουμε όλα τα mechanics του παιχνιδιού, αλλά και το πώς ένας νέος παίκτης μπορεί να ξεκινήσει με τον πιο αποδοτικό τρόπο.\nΑρχικά, θα αναφέρουμε γιατί το έχουμε επιλέξει σαν παιχνίδι εμείς να ασχοληθούμε αγωνιστικά με αυτό.\nΟ βασικότερος λόγος είναι ότι το παιχνίδι προσφέρει μια προσβάσιμη αγωνιστική σκηνή προς τον καθένα με σεβαστά χρηματικά έπαθλα. Μηνιαία τουρνουά και ετήσιο σύστημα με πόντους για όλους τους παίκτες που οδηγούν στο τέλος κάθε χρόνου σε ένα τουρνουά που διαμοιράζει 1 εκατομμύριο δολάρια μόνο στον πρώτο!\nΠραγματικά ένα ποσό που μόνο ασήμαντο δεν μπορεί να θεωρηθεί και πραγματικά μπορεί να αλλάξει την ζωή κάποιου.\nΣτους επιπρόσθετους λόγους επιλογής του παιχνιδιού, είναι ο γρήγορος ρυθμός του, τα πολύπλοκα mechanics του, ότι είναι αρκετά mobile-friendly και φυσικά ότι είναι card-game, που ως γνωστόν είναι η κατηγορία που εξειδικευόμαστε.\nΟι κάρτες μπορούν να κατηγοριοποιηθούν σε 3 τύπους:\nOνομάζονται τα αντίστοιχα minions που γνωρίζουμε από το Ηearthstone.\nΞόρκια, είτε αμυντικά είτε επιθετικά.\nΤα amulets όταν παίζονται στο board δεν μπορούν να επιτεθούν, συνήθως έχουν effect που κάνουν summon ένα follower ή τραβάνε έναν αριθμό καρτών όταν καταστραφούν, τα περισσότερα amulets έχουν Countdown το οποίο μειώνετε κατά ένα κάθε γύρο, μέχρι να φτάσει στο 0 και να αυτοκαταστραφούν.\nΥπάρχουν αρκετά Keywords που θα δείτε στο παιχνίδι, παρακάτω θα αναφέρουμε τις ιδιότητες τους αλλά αν δεν θυμάστε κάτι από αυτά μπορείτε να το click-άρετε πάνω στο παιχνίδι και θα σας εμφανίσει ένα μήνυμα με την ιδιότητα του (αυτό μας βοήθησε αρκετά στην αρχή).\nAmbush: Δεν μπορεί να επιτεθεί ή να γίνει target από τον αντίπαλο, γνωστό και στο Hearthstone ως stealth.\nBane: Κάθε φορά που επιτίθεται σε ένα follower τον καταστρέφει, γνωστό και στο Hearthstone ως Poisonous.\nFanfare: Όταν παιχτεί η κάρτα γίνεται και το effect της, γνωστό και στο Hearthstone ως Battlecry.\nLast Words: Όταν καταστρέφεται η κάρτα γίνεται και το effect της, γνωστό και στο Hearthstone ως Deathrattle.\nRush: Μπορεί να επιτεθεί σε follower τον ίδιο γύρο που παίζεται, γνωστό και στο Hearthstone με την ίδια ονομασία.\nStorm: Μπορεί να επιτεθεί σε follower ή Leader τον ίδιο γύρο που παίζεται, γνωστό και στο Hearthstone ως charge.\nWard: Ο follower με Ward πρέπει να επιτεθεί πρώτος, γνωστό και στο Hearthstone ως Taunt.\nBanish: Αφαιρεί μία κάρτα από το παιχνίδι, δηλαδή δεν ενεργοποιούνται ούτε τα Last Words αυτής της κάρτας, αλλά ούτε οποιοδήποτε άλλο effect.\nClash: Ονομάζεται όταν ένας follower επιτίθεται έναν άλλον.\nStrike: Όταν ένας follower επιτίθεται οποιοδήποτε αντίπαλο ( ακόμα και τον Leader) κάνει ένα effect.\nEnhance: Όταν παίζουμε μία κάρτα ξοδεύοντας παραπάνω mana από ότι κοστίζει, αλλά παίρνουμε ένα extra effect.\nAccelerate: Όταν παίζουμε μία κάρτα ξοδεύοντας λιγότερα mana από ότι κοστίζει, αλλά με ένα μικρότερο effect.\nEvolve: Δίνει στον Follower καλύτερα stats και Rush.\nReanimate: Επιστρέφει στο board έναν follower που έχει καταστραφεί.\nBurial Rite: Καταστρέφετε έναν Follower στο χέρι σου.\nDrain: Όταν επιτίθεται ο ήρωας παίρνει Heal, γνωστό και στο Hearthstone ως Lifesteal.\nTo Shadowverse διαθέτει 8 classes το κάθε ένα με διαφορετικά mechanics.\nΔεν χρειάζεται να παίζετε μόνο ένα class, αλλά ειδικά στην αρχή θα σας βοηθήσει να εστιάσετε απλώς σε 1-2. Κάθε class έχει τις δικές του κάρτες, εκτός από τις neutral κάρτες που μπορούν να χρησιμοποιηθούν σε όλα τα decks.\nΤα class αυτά αναλυτικά είναι:\nH ιδιότητα αυτού του class είναι το Vengeance . Όταν οι πόντοι ζωής τους είναι 10 ή λιγότερο, το Vengaence ενεργοποιείται.\nΣυνήθως αυτό ξεκλειδώνει extra effects στις κάρτες και κάνει τους followers πιο δυνατούς, από την άλλη βέβαια, το να βρίσκεσαι στα 10 HP ή λιγότερο σε αφήνει ευάλωτο. Πολλές από τις Bloodcraft κάρτες μειώνουν το HP του Leader, αλλά παρέχουν δυνατά effects σαν αντάλλαγμα.\nΑυτό το class εστιάζει στο να παίζει δράκους, μεγάλα δυνατά followers που κοστίζουν αρκετά play points.\nΠολλές από τις κάρτες αυτού του class έχουν ως effect το να παίρνει ο ήρωας extra play points (γνωστό και ως ramp στο Hearthstone). Επίσης η ιδιότητα του class ονομάζεται Overflow, ενεργοποιείται όταν υπάρχουν 7 ή περισσότερα play points και δίνει στις κάρτες extra effects.\nΤο συγκεκριμένο class δεν έχει κάποια ιδιότητα, αλλά έχει τους followers που είναι Commanders ή Officers. Οι Commanders συνήθως έχουν ως effect κάποιο buff στους Οfficers. Το Swordcraft έχει τους πιο ευέλικτους followers στο παιχνίδι.\nΤο Spellboost είναι η κύρια ιδιότητα αυτής της Class.\nΠαίζοντας 1 spell γίνονται Spellboost οι υπόλοιπες κάρτες στο χέρι σας που αναγράφουν αυτή την ιδιότητα. Συνήθως αυτές οι κάρτες κοστίζουν αρκετά play points και δεν κάνουν πολλά, όμως κάποιος μπορεί να τις φτάσει στο σημείο που δεν κοστίζουν τίποτα. Αυτό είναι ένα πολύ δυνατό mechanic με τρομερά tempo swing! Αρνητικό του; Ότι σας αφήνει ευάλωτους στο early game.\nΤο concept του Forestcraft είναι να παίζει πολλές φτηνές κάρτες κάθε γύρο, οι περισσότερες κάρτες έχουν effects που ενεργοποιούνται παίζοντας 2 ή 3 κάρτες στον ίδιο γύρο επίσης δημιουργεί και πολλά μικρά followers γνωστά και ως tokens σε άλλα card-games.\nΑυτό το class επικεντρώνεται στο να παίζει amulets, όταν “κατεβαίνουν” στο board έχουν Countdown και μόλις φτάσουν στο 0 κάνουν summon δυνατά followers. Επίσης, έχουν και κάρτες οι οποίες βοηθάνε να γίνουν τα countdown γρηγορότερα όπως spells που μειώνουν κατά 1 όλα τα amulets στο board.\nΤο συγκεκριμένο class όπως λέει και το όνομα του κάνει focus στα shadows.\nΚάθε φορά που καταστρέφεται ένας friendly follower δημιουργείται ένα shadow και μπορεί να χρησιμοποιηθούν μέσα από το effect Necromancy που έχουν οι περισσότερες class κάρτες. Επίσης, έχει αρκετά mechanic που κάνουν resurrect followers.\nΗ ιδιότητα του είναι το Resonance το οποίο είναι ενεργοποιημένο μόνο όταν υπάρχει ζυγός αριθμός καρτών στο deck. Όταν είναι ενεργοποιημένο οι class κάρτες του είναι πολύ πιο δυνατές.\nΑυτό το class διαθέτει τρόπους να βάζει ή να βγάζει κάρτες στο deck. Εκτός από αυτό έχει και ένα ιδιαίτερο χαρακτηριστικό, την τοποθέτηση των Artifact στο χέρι ή στο deck, τα Artifact είναι followers με δυνατά stats για το κόστος που χρειάζονται.\nΒασικές πληροφορίες όσων αναφορά τη συλλογή των καρτών (Collection) είναι οι εξής:\n– Ένα deck περιέχει 40 κάρτες.\n– Κάθε κάρτα μπορεί μπει στο deck μέχρι 3 φορές (ακόμα και τα legendary cards).\n– Τα rarity των καρτών είναι (bronze, silver, gold, legendary).\n– Κάθε card pack περιέχει 8 κάρτες.\n– Για να “craft-άρουμε” μία Bronze κάρτα μας κοστίζει 50 vials (γνωστά ως dust στο Hearthstone) αντίστοιχα 200/800/3500 για τα υπόλοιπα rarity.\n-Τα disenchant αντίστοιχα είναι 10/50/250/1000 περίπου δηλαδή με όσα βλέπουμε και στο Hearthstone.\n– Προσοχή οι golden κάρτες δεν craft-άρονται και όταν τις κάνεις disenchant σου δίνουν πίσω 30/120/600/2500 vials, δηλαδή λιγότερο από όσο κάνει μία non-golden κάρτα του ίδιου rarity.\nΣτο 2o μέρος του άρθρου, θα αναλύσουμε τον πιο αποδοτικό τρόπο να ξεκινήσει κάποιος το παιχνίδι του Shadowverse, για να αποκτήσει όσο το δυνατόν ανέξοδα αρκετά resources, ώστε να μπορεί να δημιουργήσει ισχυρές λίστες καρτών.\nΕπίσης, ο discord server της Team Phantasma είναι ενεργός (https://discord.gg/akEVvwe) και στα κανάλια του Shadowverse ο καθένας μπορεί να γράφει τις απορίες και τα σχόλια του για το παιχνίδι.\nΜπορείτε να ακολουθήσετε τον Athanas: FB | Twitter | Twitch |\nΜπορείτε να ακολουθήσετε τον Pain: Twitter\nPosted in Shadowverse, Αρθρογραφία, Αρθρογραφία και ΕιδήσειςTagged Athanas, Pain, Shadowverse, Tutorial


Μία «νέα Τουρκία» η προεκλογική υπόσχεση του Ερντογάν | politischios.gr\nΑύριο οι πολίτες της Τουρκίας καλούνται να προσέλθουν στις κάλπες για να εκλέξουν, για πρώτη φορά άμεσα, τον επόμενο αρχηγό του κράτους για 5ετή θητεία. Μέχρι τώρα, ο πρόεδρος εκλεγόταν από το κοινοβούλιο.\nΤο κυβερνών κόμμα Δικαιοσύνης και Ανάπτυξης (AK) του Ερντογάν εκφράζει τη βεβαιότητα ότι θα κερδίσει τους άλλους δύο διεκδικητές του αξιώματος από τον πρώτο γύρο. Εάν χρειαστεί, η διεξαγωγή δεύτερου γύρου θα γίνει αργότερα εντός του μήνα.\n«Αύριο, Θεού θέλοντος, θα εγκαθιδρυθεί μια νέα Τουρκία, ξανά μια ισχυρή Τουρκία θα γεννηθεί από τις στάχτες», είπε ο Ερντογάν σε δεκάδες χιλιάδες υποστηρικτές του στην Κόνια (Ικόνιο), στην κεντρική Ανατολία, μια περιοχή προπύργιο του κόμματός του. Ο Ερντογάν, 60 ετών, πρόβαλε στην προεκλογική του εκστρατεία το έργο του κατά τα 11 και πλέον χρόνια που βρίσκεται στο θώκο του πρωθυπουργού (από τον Νοέμβριο του 2002), ιδίως την πορεία της τουρκικής οικονομίας, η οποία αναπτύχθηκε με ραγδαίους ρυθμούς, ενώ παρουσίασε τα σχέδιά του για την αναθεώρηση του Συντάγματος και την αλλαγή του συστήματος διακυβέρνησης της Δημοκρατίας της Τουρκίας, με τη θέσπιση μιας εκτελεστικής προεδρίας.\nΟ Εκμελεντίν Ιχσάνογλου, 71 ετών, είναι ο κοινός υποψήφιος του κεντροαριστερού Ρεπουμπλικανικού Λαϊκού Κόμματος (CHP) και του ακροδεξιού εθνικιστικού Κόμματος Εθνικιστικής Δράσης (MHP).\nΟ Ιχσάνογλου, πρώην επικεφαλής του Οργανισμού Ισλαμικής Διάσκεψης, ενός διακυβερνητικού διεθνούς θεσμού, τάσσεται αντίθετα με τον Ερντογάν υπέρ της διατήρησης του θεσμού της προεδρίας ως ενός συμβολικού αξιώματος με ενοποιητικό χαρακτήρα—όπως συνέβη με τη θητεία του απερχόμενου προέδρου Αμπντουλάχ Γκιουλ. Ο Σελαχατίν Ντεμίρτας, 41 ετών, ο υποψήφιος των Κούρδων, ελπίζει να αντλήσει ψήφους από την τουρκική αριστερά, καθώς το πρόγραμμά του επικεντρώνεται στην προώθηση φιλελεύθερων μεταρρυθμίσεων και στα ανθρώπινα δικαιώματα.\nΟ Ντεμίρτας, ο πρώτος Κούρδος ο οποίος διεκδικεί το αξίωμα, τάσσεται επίσης υπέρ των δικαιωμάτων των ομοφυλόφιλων, ζήτημα το οποίο συνεχίζει να αποτελεί ταμπού στην Τουρκία. Ορισμένοι από τους υποστηρικτές του ελπίζουν ότι θα συγκεντρώσει έως και το 10% των ψήφων. Υπήρξαν διαμαρτυρίες κατά τη διάρκεια της προεκλογικής εκστρατείας ότι η δημόσια τηλεόραση στην Τουρκία παραχώρησε στον Ερντογάν πολλές περισσότερες ώρες προβολής από ό,τι στους αντιπάλους του, δίνοντάς του έτσι αθέμιτο πλεονέκτημα.\nΟ πρόεδρος της χώρας μπορεί να υπηρετήσει δύο θητείες. Ο Ερντογάν έχει πει πως ελπίζει να είναι ακόμη ο αρχηγός του κράτους το 2023, όταν η Τουρκία συμπληρώνει 100 χρόνια από την ίδρυσή της από τον Μουσταφά Κεμάλ Ατατούρκ. Οι αντίπαλοι του Ερντογάν ερίζουν ότι εάν ο νυν πρωθυπουργός επιτύχει το σκοπό του να αποκτήσει μια εκτελεστική προεδρία, θα συγκεντρώσει όλες τις εξουσίες στα χέρια του. Η αντιπολίτευση κατηγορεί τον Ερντογάν ότι γίνεται όλο και πιο αυταρχικός τα τελευταία χρόνια.\nΗ νίκη από τον πρώτο γύρο θεωρείται σημαντική για τον Ερντογάν, που έτσι θα αποκτήσει τη δυνατότητα να προωθήσει την προσπάθεια αναθεώρησης του Συντάγματος. Εάν κερδίσει, θα πρέπει να αποχωρήσει από το θώκο του πρωθυπουργού αλλά και από την αρχηγία του κόμματός του, βάσει του Συντάγματος. Το AK αναμένεται να συγκαλέσει ένα συνέδριο της ηγεσίας του αμέσως μετά τις εκλογές ώστε να αναδείξει νέο ηγέτη και πρωθυπουργό.\nΗ αναμέτρηση θεωρείται πολλαπλώς ένα δημοψήφισμα για τον δημοφιλή πρωθυπουργό, που όμως πολώνει την κοινή γνώμη. Οι δημοσκοπήσεις δείχνουν ότι το εκλογικό σώμα είναι μοιρασμένο στα δύο σε ό,τι αφορά το έργο του.\nΠάντως το ισλαμοσυντηρητικό AK αναδείχθηκε στην πρώτη θέση στις τοπικές εκλογές του Μαρτίου συγκεντρώνοντας το 43% των ψήφων, στην πρώτη εκλογική αναμέτρηση μετά τις κινητοποιήσεις και τις ταραχές του περυσινού καλοκαιριού με αφορμή την ανάπλαση του Πάρκου Γκεζί στην πλατεία Ταξίμ της Κωνσταντινούπολης. Οι κάλπες για τα 53 εκατομμύρια πολίτες της Τουρκίας ανοίγουν στις 08:00 αύριο.


Δημοσιεύτηκε: Παρασκευή, 25 Ιουνίου 2021 18:02\nΣυνέντευξη Τύπου παραχώρησε ο Ελληνας πρωθυπουργός Κυριάκος Μητσοτάκης από τις Βρυξέλλες, μετά την ολοκλήρωση των εργασιών του Ευρωπαϊκού Συμβουλίου.\n«Στο ζήτημα του κορωνοϊού εκφράστηκε ικανοποίηση για την πρόοδο των εμβολιασμών σε όλη την Ευρωπαϊκή Ενωση. Υπήρξε αναγνώριση πως ως Ευρώπη καλύψαμε το χαμένο έδαφος και μπορέσαμε να προμηθευθούμε επαρκείς δόσεις, ώστε όλοι οι ενήλικοι πολίτες να μπορούν να εμβολιαστούν με όλα τα σκευάσματα», τόνισε ο πρωθυπουργός Κυριάκος Μητσοτάκης, ξεκινώντας τη συνέντευξη τύπου μετά την ολοκλήρωση των εργασιών της Συνόδου Κορυφής του Ευρωπαϊκού Συμβουλίου στις Βρυξέλλες.\nΘετική η εκτίμηση για την ευρωπαϊκή οικονομία\nΣχετικά με την Τουρκία: «Είμαι ικανοποιημένος από το κείμενο συμπερασμάτων για την Τουρκία. Υπενθυμίζω πως ο πυρήνας της διττής προσέγγισης προς την Τουρκία εμπερικλείεται στο εδάφιο όπου γίνεται λόγος για προώθηση της θετικής ατζέντας με τρόπο σταδιακό, αναλογικό και αναστρέψιμο», είπε ο πρωθυπουργός, και συμπλήρωσε:\n«Για εμάς, επίσης, είναι απαράβατη γραμμή να μην εργαλειοποιεί η Τουρκία το μεταναστευτικό, αλλά και να προβεί σε κινήσεις καλής θέλησης, όπως το να δεχθεί τα 1.450 άτομα, των οποίων το αίτημα για παροχή ασύλου έχει απορριφθεί τελεσίδικα».\n«Ενημέρωσα τους Ευρωπαίους εταίρους για τη συνάντησή μου με τον κ. Ερντογάν»\n«Είναι απολύτως εφικτός ο στόχος να μην υπάρξει πισωγύρισμα, να μην ξανακάνουμε lockdown λόγω των μεταλλάξεων, αλλά αυτό εξαρτάται από όλους μας» τόνισε ο πρωθυπουργός, απαντώντας σε ερώτηση αν υπάρχει ενδεχόμενο νέων περιορισμών εξαιτίας των μεταλλάξεων του κορωνοϊού.\nΕυρώπη στέλνει ένα ξεκάθαρο μήνυμα προς την Τουρκία\n«Η Τουρκία μονίμως εκφράζει αντίρρηση για τα συμπεράσματα και στο βαθμό που η θέση της ΕΕ είναι σταθερή δεν περίμενα μία διαφορετική αντίδραση» απάντησε ο Κυριάκος Μητσοτάκης σε ερώτηση για την αντίδραση του τουρκικού υπουργείου Εξωτερικών μετά την γνωστοποίηση των συμπερασμάτων της Συνόδου Κορυφής του Ευρωπαϊκού Συμβουλίου. «Η Ευρώπη στέλνει ένα ξεκάθαρο μήνυμα προς την Τουρκία και θεωρώ πως θα συνεχίσει στη λογική της αποκλιμάκωσης» τόνισε ο πρωθυπουργός, συμπληρώνοντας – απαντώντας σε άλλο σκέλος της ίδιας ερώτησης - ότι «δεν συναντήθηκα με τον Τατάρ, διασταυρωθήκαμε για δύο λεπτά και του είπα πως η λύση των δύο κρατών δεν θα μας πάει πουθενά. Όταν ο κ. Τατάρ μιλάει για δύο κράτη κανείς στην Ευρώπη δεν τον ακούει, σταματάει η συζήτηση. Ας βλέπουμε το ποτήρι μισογεμάτο και όχι μισοάδειο. Το πλαίσιο των σχέσεων μας με την Τουρκία μετά τα συμπεράσματα του Ευρωπαϊκού Συμβουλίου είναι ξεκάθαρο».\nΕγινε μια συζήτηση για τις μεταλλάξεις και τη μετάλλαξη Δέλτα και κατά πόσο πρέπει να ανησυχούμε. Σύμφωνα με εισηγήσεις του ECDC, η μετάλλαξη αυτή θα είναι η επικρατούσα στην Ευρώπη μέχρι τον Αύγουστο.\nΔεν πρέπει να μπουν πρόσθετοι περιορισμοί στις μετακινήσεις από χώρες με έντονη παρουσία της μετάλλαξης, υπάρχει μόνο μια απάντηση στη μετάλλαξη αυτή, ο εμβολιασμός.\nΘέλω να ζητήσω από τους συμπολίτες μας να δουν τα στοιχεία από τα νοσοκομεία τους τελευταίους μήνες. Οσοι έχασαν τη ζωή τους και διασωληνώθηκαν ήταν ανεμβολίαστοι.\nΑπό πέρυσι το καλοκαίρι μέχρι σήμερα διανύσαμε μεγάλο δρόμο, όπου γίνεται η έγκριση των προγραμμάτων. Το ελληνικό πρόγραμμα εγκρίθηκε, εκτιμώ ότι τα 4 δισ. θα εκταμιευτούν πολύ γρήγορα. Να δημιουργηθούν νέες θέσεις εργασίας.\nΕχετε δει τα συμπεράσματα που αφορούν στην Τουρκία, ικανοποιούν τις ελληνικές θέσεις. Το Ευρωπαϊκό Συμβούλιο είναι έτοιμο να συζητήσει με την Τουρκία. Ως προς τα ζητήματα που αφορούν τη συνεργασία ΕΕ-Τουρκίας για το προσφυγικό, το Ευρωπαϊκό Συμβούλιο καλεί την Τουρκία να υποβάλει τις προτάσεις της.\nΗ Ελλάδα δεν είναι αντίθετη στη συνεργασία, υπό δύο προϋποθέσεις: Η πρώτη αποτυπώνεται στο λήμμα για τη μετανάστευση, να μην εργαλειοποιείται, είναι απαράβατη γραμμή. Δεύτερη προϋπόθεση, η Τουρκία να κάνει κινήσεις καλής θέλησης, να αποδέχεται επιστροφές από την Ελλάδα.\nΜε αφορμή τα θέματα και τις σχέσεις με την Τουρκία δεν νοείται λύση στο Κυπριακό εκτός του πλαισίου της διζωνικής δημοκρατίας. Αποτελεί πάγια θέση του γενικού γραμματέα του ΟΗΕ. Δεν τροποποιείται αυτή η προσέγγιση.\nΜε επιμονή δική μου και του Μάριο Ντράγκι, ενισχύσαμε τα συμπεράσματα που αφορούν τη Λιβύη. Οι εκλογές πρέπει να γίνουν στις 24/12 και τα αποτελέσματα να είναι σεβαστά από όλους. Ζητάμε να γίνει πρόοδος στον διάλογο, να αποχωρήσουν οι ξένες δυνάμεις και οι μισθοφόροι και ο λαός να πάρει την τύχη στα χέρια του.


Γυναίκα κρατήθηκε στη ζωή ως τα 93 της αναμένοντας να μάθει νέα για το παιδί της | Simple News\nΘλίψη για το θάνατο της Μαρίας Νικολάου που έφυγε από τη ζωή σε ηλικία 93 ετών και που για 47 ολόκληρα χρόνια ανέμενε να εξακριβωθεί η τύχη του αγαπημένου της γιου Γιαννάκη, αγνοούμενος της εισβολής του 74΄, που ήταν μόλις 19 ετών.\n“Δεν έμαθε ποτέ για την τύχη του λεβέντη της”\nΣυγκλονίζουν οι αναρτήσεις σε σελίδες κοινωνικής δικτύωσης για τη μητέρα που έγινε σύμβολο του δράματος των αγνοουμένων.\n“Κρατήθηκε στην ζωή ως τα 93 της αναμένοντας να μάθει νέα για τον χαμένο της παιδί. Το 19χρονο σπλαχνο της, που το γέννησε και το μεγάλωσε ανάμεσα στα λεμονόδεντρα της Κατωκοπιάς, τον Λοχία του 256 Τ.Π. που χάθηκε μέσα στις λεμονιές της Λαπήθου τον Αύγουστο του 1974. Οι συνεπείες της 21ης Απριλίου του ’67 είχαν σημαδέψει και την ψυχή της κυρίας Μαρίας με την απώλεια του Γιαννάκη της , λίγα χρόνια αργότερα.. αυτή τη μέρα επέλεξε ο θεός να ξεκουράσει την μαυρισμένη ψυχή της, που ποτέ δεν έμαθε για την τύχη του λεβέντη της, του λεβέντη της γειτονιάς, της Κατωκοπιάς μας”.\nΌπως αναφέρει δημοσίευμα της εφημερίδας “Πολίτης” φεύγοντας από την Κατωκοπιά τις ώρες της συμφοράς το 1974 πήρε μαζί της και το κοστούμι του γιου της, του Γιαννάκη της. Το είχε φτιάξει σε ράφτη, αλλά δεν πρόλαβε να το φορέσει.\nΗ μάνα και η φωτογραφία που έγιναν σύμβολο\n«Το πήρα μαζί μου, ώστε όταν επιστρέψει από εκεί που βρισκόταν να έχει κάτι να φορέσει». Ο Γιαννάκης της δεν επέστρεψε ποτέ.\n«Το είχα μέχρι το 1983. Το φύλαγα στο ερμάρι, του έβαζα ναφθαλίνη, το αέριζα. Τότε ο μακαρίτης ο άντρας μου δούλευε στο αεροδρόμιο με Τουρκοκύπριους. Μια μέρα έβγαλα το κοστούμι και του είπα να το δώσει στην Αϊσέ που δούλευε μαζί του. Ήταν φτωχιά και του είπα να της το δώσει να το φορούν τα παιδιά της».\nΜαθήτριες στη Νάουσα έφτιαξαν ρομπότ που διπλώνει ρούχα\nTags: γιος, Ενδιαφεροντα, ηλικιωμένοι, ΜΑΝΑ\nPrevious Andrew Lloyd Webber: o Jim Steinman ήταν ο Wagner του ροκ\nNext Ακούμε πάντα Pink Floyd, αλλά θα θέλαμε ‘να ήσασταν κι εσείς εδώ’ στην προσπάθεια μας


ΑΝΕΞΑΡΤΗΤΗ ΔΙΑΔΙΚΤΥΑΚΗ ΚΟΙΝΟΤΗΤΑ ΤΩΝ ΟΠΟΥ ΓΗΣ ΠΡΟΟΔΕΥΤΙΚΑΝΩΝ: Τμημα βολλευ και νεα τροπη στα γεγονοτα\nΤμημα βολλευ και νεα τροπη στα γεγονοτα\nΛαμβανουμε μυνηματα που δινουν νεα τροπη στα πραγματα.. Περιεργες νεες πληροφοριες βαζουν τα πραγματα σε αλλη πορεια. Σε λιγες μερες θα σας πουμε περισσοτερα.\nΓια αρχη να σας πουμε οτι ο κ. Στραβακος δεν ειναι οτι ακριβως μας ειπαν, και να ξεκαθαρισουμε οτι οπως ειχαμε γραψει και παλιοτερα τρεφουμε μεγαλο σεβασμο για το σωματειο της Αρτεμις που βοηθαει πολυ την Προοδευτικη με παιχτριες και εξοπλισμο.\nΠαραδεχομαστε πρωτοι οτι μαλλον παιζονται παιχνιδια προσωπικα και πεσαμε και μεις σε παγιδα.\nΟ προπονητης μας , μας τα λεει απο την σκοπια του, και αλλοι απο την δικια τους.Το χειροτερο απο ολα ειναι οτι τα χειροτερα σεναρια δεν τα ειχαμε σκεφτει ουτε εμεις και πιαστηκαμε μαλακες. Οι δικοι μας φανταζουν χειροτεροι απο τους εχθρους μας..\nΚαντε υπομονη να ξεδιαλυνουμε τα πραγματα και θα σας τα πουμε ολα.\nφωναξε απο την κερκιδα ο vasilis στις 9:29 π.μ. Ετικέτες βολλευ\nΤα νεα γραφεια\nΠυρετος εργασιων σε ολα τα μετωπα\nΠΡΟΟΔΕΥΤΙΚΗ - ΟΛΥΜΠΙΑΚΟΣ ΛΟΥΤΡ. (05-09-2009)\nΝεα απο την ομαδα\nΑΠΙΣΤΕΥΤΗ ΚΑΤΑΓΓΕΛΙΑ... ΕΜΕΙΣ ΤΑ ΕΙΧΑΜΕ ΠΕΙ!!!\n1964-1965.. Η καλυτερη χρονια της Προοδευτικης\nΝεο φιλικο με Ερμη Κορυδαλλου\nΑναλυση της κληρωσης\nKαι αλλα διαρκειας!!\nΜΕΤΑ ΑΠΟ ΚΑΙΡΟ...ΩΡΑ ΓΙΑ ΕΝΑ ΜΙΚΡΟ ΣΧΟΛΙΟ


One Year Blog Anniversary & August Summary\nΈνα χρόνο πριν μου ήρθε η ιδέα για την δημιουργία ενός blog με θέματα ομορφιάς αφού αυτό αγαπάω περισσότερο.\nΠαρακολουθούσα άλλα beauty blogs και μου άρεσε η παρέα που δημιουργείται με άτομα που ανταλλάσσουν απόψεις για την κοινή τους αδυναμία!\nΞεκίνησα με κάποια δειλία στην αρχή, με μια αναγνωριστική πρώτη ανάρτηση, όμως μετά κατάλαβα ότι αν αγαπήσεις αυτό που κάνεις σίγουρα θα υπάρξει και κάποιος αναγνώστης που θα δείξει το ενδιαφέρον του.\nΣήμερα 1 χρόνο μετά...\nέγραψα 168 αναρτήσεις\nκαι δέχτηκα 1470 σχόλια,\nτο blog έχει συγκεντρώσει αναγνώστες μέσω gfc 431 , bloglovin 264 & facebook page 453,\nοι συνολικές του προβολές βρίσκονται στον αριθμό 42664 (μέχρι την στιγμή που γράφω την ανάρτηση),\nμε υψηλότερη ανάρτηση σε προβολές έχοντας 1530 "Τάσεις της μόδας φθινόπωρο-χειμώνας 2012-2013" (που θεωρητικά είναι και η πρώτη ανάρτηση του blog)\nκαι πολύ από την δική σας αγάπη η οποία δεν μετριέται στα στατιστικά!\nΣας ευχαριστώ πολύ όλους σας για την αγάπη και την στήριξη στο blog μου!\nΑς δούμε συγκεντρωτικά τα ποστ του Αυγούστου που μας αποχαιρέτησε και μαζί του και το καλοκαίρι!\nΣυνολικά 21 ποστ για τον μηνά που μας πέρασε. Αναλυτικά είναι τα ακόλουθα. Τα αγαπημένα του μηνά Ιουλίου. Νέα σειρά με βίντεο nail art tutorial summer sea. Νέα στήλη face of the day με την πρώτη ανάρτηση. Βραβείο "liebster blog".Pink and white nails with colorful polka dots. Παιχνίδι με τα χρώματα "tag: colours of the rainbow". Άλλη μια νέα σειρά με βίντεο fashion my summer shoes collection. Η αγαπημένη bb cream της nivea σε ένα review. Δυο νέα βερνίκια πρόσθεσα στην συλλογή μου οπού δεν άντεξα και τα χρησιμοποίησα και τα δυο μαζί σε ένα manicure. Μια αποκάλυψη με 10 πραγματάκια που δεν ξέρατε για μένα ακόμα. Η εμπειρία μου από τα προϊόντα murad.Purple and fucshia nails with dots. Ασφαλώς και αυτόν τον μήνα υπήρχε η στήλη Blogger Spotlight παρουσιάζοντας "Εγώ & Εσύ. . . Όμορφες Μαζί. . . ♥ ♥ ♥" , "*Jiubilo*", "MBA-MBA-LA (MakeupBeAuty LA Vivi)", "My Juicy Secretss" & "Βeautystars.gr". Και η στήλη Weekly Beauty Read , εβδομάδα #1,εβδομάδα #2, εβδομάδα #3, εβδομάδα #4.\nΑυτά ήταν τα ποστ με αρκετές νέες στήλες!\nΚαλωσορίζουμε τον Σεπτέμβριο!\nFacebook Twitter Google+ Pinterest Email Ετικέτες Blog, Blog Anniversary, Monthly Summary\nMachi Xs 1 Σεπτεμβρίου 2013 - 2:40 μ.μ.\nΚαλό μήνα Ελευθερία μου αλλά όχι καλό χειμώνα, έχουμε καιρό για μπανάκια και βόλτες ακόμη!!!!\nΠολύχρονο το μπλογκακι και με γεια η νέα του εμφάνιση είναι τόσο κοριτσίστικο!!!!!!!!\nEleftheria S. 1 Σεπτεμβρίου 2013 - 5:08 μ.μ.\nΕντάξει τότε καλό μήνα μόνο!\nMarianna Chalkiadaki 1 Σεπτεμβρίου 2013 - 5:40 μ.μ.\nΚαλό μήνα και να τα εκατοστήσει το blog σου! <3\nEleftheria S. 2 Σεπτεμβρίου 2013 - 10:55 π.μ.\nΚαλό μήνα Μαριάννα!\nbeauty and the food beast! 1 Σεπτεμβρίου 2013 - 8:51 μ.μ.\nΚαλό Μηνα!!!!!!!Να τα εκατοστήσεις Ελευθερία μου!!!!!!!!!\nΤο blog σου είναι υπέροχο!!!!!!! :D\nEleftheria S. 2 Σεπτεμβρίου 2013 - 10:56 π.μ.\nΣε ευχαριστώ και καλό μήνα! :)\nBeauty Swings 5 Σεπτεμβρίου 2013 - 3:45 μ.μ.\nΑπο τα πιο αγαπημένα μου blog ειναι το δικό σου!\nEleftheria S. 5 Σεπτεμβρίου 2013 - 11:14 μ.μ.


Παρελθόν οι Καθάριος, Α. Μελισσόπουλος, Ν. Μελισσόπουλος από το Νέστο Χρυσούπολης - Καβάλα, Πρωϊνή, Ραδιόφωνο, Εφημερίδα της Καβάλας, νέα, καβάλα ειδήσεις, μικρές αγγελίες\n5 Δεκεμβρίου 2019, 6:05 ΜΜ\nΠαρελθόν οι Καθάριος, Α. Μελισσόπουλος, Ν. Μελισσόπουλος από το Νέστο Χρυσούπολης\n16 Ιούλιος, 2019, 12:01 μμ\nΠαρελθόν αποτελούν από το ρόστερ του Νέστου Χρυσούπολης τρεις ποδοσφαιριστές που ήταν βασικοί την περσινή σεζόν. Ο Καθάριος μάλιστα ήταν ο μεγάλος άτυχος της σεζόν με σοβαρό τραυματισμό στο χέρι στην αναμέτρηση με τον ΑΟΚ. Η απουσία του φάνηκε στη συνέχεια.\nΟ Α. Μελισσόπουλος μαζί με τον Μκρτσιάν ήταν οι πρώτοι σκόρερ ενώ ο Ν. Μελισσόπουλος είχε αποκτηθεί στη διάρκεια της περιόδου από τον Αρη Αβάτου.\nΘέμα χρόνου η ανακοίνωση του νέου Δ. Σ\nΘέμα χρόνου είναι πλέον να ανακοινωθεί το νέο διοικητικό συμβούλιο του Νέστου Χρυσούπολης. Σε αυτό όπως γράφτηκε θα συμμετέχουν αρκετοί παράγοντες από το περσινό διοικητικό σχήμα. Αμέσως στη συνέχεια θα αρχίσει το χτίσιμο της ομάδας για τη σεζόν 2019-2020.\nΕιδήσεις19297Επικαιρότητα12659Αθλητικά8006Σφηνάκια1820Δελτίο Ειδήσεων1737Μικρά Πρωϊνά1705Τέχνη - Πολιτισμός1094Φώτο της Ημέρας910Η Είδηση της Ημέρας231Πρωϊνή Ιστορία53Υποψήφιοι8Οι Ιατροί μας3


Web Medical | Σχεδιασμός Website WordPress - MDesigners\nΑυτή τη φορά οι MDesigners δημιούργησαν κάτι νέο για…τους MDesigners. Έχοντας μεγάλη εμπειρία και εξειδίκευση στη δημιουργία ιατρικών ιστοσελίδων, αποφασίσαμε να συγκεντρώσουμε τις γνώσεις αυτές και δημιουργήσουμε το Web Medical.\nΣχεδιάσαμε μια νέα ιστοσελίδα, που απευθύνεται αποκλειστικά σε ιατρούς και επαγγελματίες στον ιατρικό κλάδο. Κρατήσαμε το design απλό και «καθαρό», θέλοντας να δώσουμε έμφαση στο περιεχόμενο. Μεγάλη έμφαση δόθηκε και στην εικονογράφηση, καθώς θέλαμε κάτι επαγγελματικό, αλλά ταυτόχρονα μοντέρνο, που ξεφεύγει από τα τυπικά πρότυπα που συνδέονται με τον ιατρικό κλάδο.\nΕπισκεφτείτε το website www.webmedical.gr


Αποτίμηση Δράσεων του ΤοΣΠΠΑ για το έτος 2009 - kalymniansvoice.com\nΣάββατο, 13 Φεβ 2010 - 22:42:42\nΑποτίμηση Δράσεων του ΤοΣΠΠΑ για το έτος 2009\n· Συνεργασία με το Ινστιτούτο Οδικής Ασφάλειας « ΠΑΝΟΣ ΜΥΛΩΝΑΣ» και προμήθεια έντυπου υλικού που αφορά στην πρόληψη τροχαίων ατυχημάτων. · Διανομή των παραπάνω εντύπων μέσω των τοπικών εφημερίδων ΑΡΓΩ ΤΗΣ ΚΑΛΥΜΝΟΥ, ΚΑΛΥΜΝΙΑΚΗ , ΝΗΣΙΩΤΙΚΗ ΔΙΑΔΡΟΜΗ ΚΑΙ ΠΑΛΜΟΣ ΤΗΣ ΚΑΛΥΜΝΟΥ.\n· Συμμετοχή με ομάδα παιδιών στην εκδήλωση της Πρωτομαγιάς του Πολιτιστικού Συλλόγου Τελένδου, σε δράση με θέμα την καθαριότητα και το περιβάλλον γενικότερα.\n· Εκτύπωση φυλλαδίων με θέματα: συμβουλές για την αντιμετώπιση του προβλήματος των ναρκωτικών- πώς μπορείτε να διαγνώσετε πιθανή εμπλοκή μέλους της οικογένειας σας στην χρήση ναρκωτικών ουσιών, συμβουλές για τις σχέσεις σας με τα παιδιά και συμβουλές για την πρόληψη διαρρήξεων.\n· Συνεργασία με την ΔΕΥΑΚ και διανομή 8000 από τα παραπάνω φυλλάδια σε 8000 νοικοκυριά μαζί με τους λογαριασμούς ύδρευσης.\n· Στέγαση του ΤοΣΠΠΑ (το γραφείο του ΤοΣΠΠΑ βρίσκεται πλέον στο χώρο του Δημοτικού Ανοιχτού Θεάτρου Χώρας) και εξοπλισμός του γραφείου.\n· Συμμετοχή Μελών του Συμβουλίου μαζί με ομάδα 20 παιδιών στην δενδροφύτευση της εταιρίας Vestal Group με υπεύθυνη δράσης την κ. Φανή Καβουκλή-Τρικοίλη.\n· Δημιουργία τηλεοπτικών σποτ με θέματα : ναρκωτικά, πρόληψη των τροχαίων ατυχημάτων και καθαριότητα, τα οποία μεταδόθηκαν και από τους δυο τηλεοπτικούς σταθμούς για διάστημα δύο μηνών, με την ευγενική χορηγία του Δικηγορικού Συλλόγου Καλύμνου-Κω.\n· Παρουσίαση οπτικοακουστικού υλικού για την πρόληψη των τροχαίων ατυχημάτων και συζήτηση με τους μαθητές στο ΕΠΑΛ , στο 2ο Γυμνάσιο και στις 3 τάξεις και στο 3ο Γυμνάσιο στο Χωριό.\nΥπεύθυνος για τη δράση ο κ. Θεοφάνης Σαράκης.\n· Δημιουργία αυτοκόλλητων αφισών που θα τοποθετηθούν στα λεωφορεία του Δήμου, με μήνυμα σχετικό με την καθαριότητα ( «Ο τόπος σου είναι το σπίτι σου, κράτησέ τον καθαρό» ).\nΠρέπει να αναφέρουμε ότι η λήξη την 30/06/2009 της θητείας του Κεντρικού Συμβουλίου, το οποίο καθοδηγεί κάθε δράση μας, με τη συνακόλουθη αδυναμία επικοινωνίας και παροχής κατευθύνσεων η οποία εξακολουθεί να υπάρχει και σήμερα καθώς και οι δύο προεκλογικές περίοδοι, δεν μας επέτρεψαν να πραγματοποιήσουμε τις δύο ημερίδες που αναφέρονται στον προγραμματισμό μας, αλλά και κάποιες επιπλέον δράσεις.


1740+ Επιλογές στην Parimatch για το Σίτι – Γουλβς Βλέπεις όβερ 4.5; 3.70 | Goal News Cy\nBET1740+ Επιλογές στην Parimatch για το Σίτι - Γουλβς Βλέπεις όβερ 4.5;...\n1740+ Επιλογές στην Parimatch για το Σίτι – Γουλβς Βλέπεις όβερ 4.5; 3.70\nΗ αυλαία της 22ης αγωνιστικής της Πρέμιερ Λιγκ πέφτει απόψε, όπου στις 22.00 η Μαν. Σίτι υποδέχεται την Γουλβς στο Έτιχαντ. Η Parimatch σας προσφέρει πάνω από 1740 επιλογές και τις καλύτερες αποδόσεις για να απολαύσετε τον αγώνα. Ο άσσος έχει απόδοση 1.18, το Χ έχει απόδοση 7.50, ενώ 17.5 έχει η απόδοση του διπλού.\nΜήπως το πρώτο γκολ θα σκοράρει η Γουλβς; 5.10\nΤο Ασιατικό σύνολο τερμάτων όβερ 3.25 έχει απόδοση 2.01\nΜαν. Σίτι / Μαν. Σίτι 1.55\nΜαν. Σίτι / Ισοπαλία 18.5\nΜαν. Σίτι / Γουλβς 50.0\nΙσοπαλία / Μαν. Σίτι 4.30\nΙσοπαλία / Ισοπαλία 10.5\nΙσοπαλία / Γουλβς 25.0\nΓουλβς / Μαν. Σίτι 23.0\nΓουλβς / Ισοπαλία 27.0\nΓουλβς / Γουλβς 26.0


GNTM 2: Ευχάριστα νέα για την Άννα Χατζή! Πιο ερωτευμένη από ποτέ χεράκι-χεράκι με το νέο αμόρε! - Neoblogs.gr\nGNTM 2: Ευχάριστα νέα για την Άννα Χατζή! Πιο ερωτευμένη από ποτέ χεράκι-χεράκι με το νέο αμόρε!\nΕίναι δυναμική και εκπέμπει έναν αέρα αυτοπεποίθησης και σιγουριάς. Ο λόγος για την Άννα Χατζή, την δίμετρη καλλονή που γνωρίσαμε μετά την συμμετοχή της στο ριάλιτι μοντέλων Greece’s Next Top Model, κατά τον δεύτερο κύκλο προβολής του από το Star. Μέσα στο παιχνίδι η Άννα ανήκε στις περιβόητες FF (Final Five).\nΠλέον κάνει τρελή παρέα, έως και αδερφική με την συμπαίκτριά της Ασημίνα Χαρίτου, η οποία κι εκείνη με τη σειρά της είχε τραβήξει τα βλέμματα και την προσοχή του κοινού. Η Άννα όμως κατάφερε να φτάσει αρκετά μακριά στο διαγωνισμό, καθώς τερμάτισε λίγο πριν την τελική εξάδα!\nΗ πανύψηλη και πανέμορφη παίκτρια, από τη πρώτη στιγμή έδειξε τη φυσική της ομορφιά, όταν όμως βρήκε τα πατήματά της, άρχισε να ξεχωρίζει, αφού δεν ήταν λίγες οι φορές που κέρδισε την καλύτερη φωτογραφία σε αρκετές δοκιμασίες.\nΤα ευχάριστα νέα λοιπόν ήρθαν και την βρήκαν πιο εpωτευμένη από ποτέ!\nRelated Topics:GNTMGNTM 2GNTM 2 FFGNTM 2 girlsGNTM 2019instagramΆννα Χατζή


Άνδρας στην Τουρκία επιτέθηκε σε γυναίκα επειδή φορούσε σορτς! (VIDEO)\nΈνας άνδρας επιτέθηκε σε μία ανυποψίαστη γυναίκα σε λεωφορείο στην Τουρκία επειδή φορούσε σορτς!\nΣτο βίντεο, το οποίο δημοσίευσε η ιστοσελίδα Birgün, φαίνεται ο νεαρός άνδρας να χειροδικεί κατά της κοπέλας μέσα στο λεωφορείο.\nΤο περιστατικό συνέβη στις 14 Ιουνίου, ενώ μετά από καταγγελία αυτόπτη μάρτυρα ο δράστης εντοπίστηκε και συνελήφθη. Ωστόσο, έπειτα από την κατάθεσή του στον εισαγγελέα, αφέθηκε ελεύθερος.\nΌπως είπε ο ίδιος, «ο τρόπος που είχε ντυθεί, τον διέγειρε».\nΗ δημοσιοποίηση του βίντεο, προκάλεσε την οργή πολλών ανθρώπων, γεγονός που συνέβαλε στην έκδοση νέου εντάλματος σύλληψής του.\nΑξίζει να σημειωθεί ότι οι επιθέσεις στις γυναίκες λόγω της ενδυμασίας τους, δεν είναι κάτι ασυνήθιστο στην Τουρκία.